RMK-12: Pelan Induk Wakaf Nasional akan diwujudkan – PM

KUALA LUMPUR 27 Sept – Dasar dan pelaksanaan kuota pemilikan kediaman Bumiputera akan diperkukuh melalui kerjasama yang lebih erat antara Kerajaan Persekutuan, kerajaan negeri dan pihak berkuasa tempatan bagi meningkatkan kekayaan Bumiputera.

Perdana Menteri Datuk Seri Ismail Sabri Yaakob berkata, selain itu, bantuan kewangan, bimbingan dan permentoran oleh institusi kewangan akan diperluas bagi menyokong usahawan Bumiputera.

“Sebagai inisiatif untuk mengembangkan lagi ekonomi Islam, konsep wakaf akan diperluas sebagai strategi mempelbagaikan sumber kewangan untuk membiayai perniagaan dan meningkatkan ekuiti Bumiputera.

“Dalam hubungan ini, lebih banyak instrumen wakaf akan diperkenalkan, termasuk mewujudkan satu dana wakaf di peringkat nasional bagi menggembleng lebih banyak sumber untuk keusahawanan dan membiayai program pembangunan sosioekonomi.


MUFC ‘mengamuk’ di Shah Alam

KELAB Bolasepak Melaka United (MUFC) menghapuskan badi dua kekalahan berturut-turut apabila menewaskan Kelab Bolasepak Universiti Teknologi Mara (UiTM FC) 3-0 malam ini.

Dalam aksi di Stadium UiTM Shah Alam itu, pengendali MUFC, Zainal Abidin Hassan melakukan beberapa pertukaran dalam kesebelasan utamanya dalam usaha mengutip tiga mata penuh untuk keluar dari zon penyingkiran Liga Super musim 2021.

Peluang pertama MUFC selaku pasukan pelawat terhasil pada minit ke-19 menerusi pemain sayap, S Kumaahran yang melakukan rembatan jarak jauh tepat ke arah gol.

Picak sekali lagi menyelamatkan gawang tuan rumah pada minit ke-33, apabila sempat menepis bola sepakan percuma yang diambil Sony Norde yang terbias pemain pertahan UiTM FC.

Dua minit selepas itu, giliran Stefan Nikolic menguji gawang tuan rumah apabila berjaya melakukan tandukan ke arah gol hasil hantaran Kumaahran, namun, ia sekali lagi berjaya diselamatkan Picak.

Gol yang dicari-cari MUFC akhirnya muncul pada minit ke-36 menerusi Sony Norde yang mencuri peluang dalam situasi kucar-kacir di hadapan gol.

Dia yang tidak dikawal pertahanan lawan, menerima bola umpanan Mohd Faris Shah sebelum melakukan sepakan lencong untuk membuka tirai jaringan sekali gus memberikan kelebihan satu gol buat pelawat pada separuh masa pertama.

Asakan bertali arus yang dijelmakan skuad Hang Tuah akhirnya berjaya menemui sasaran apabila Nikolic menjaring gol kedua pasukan menerusi tandukan selepas menerima hantaran daripada sepakan percuma yang diambil Kumaahran pada minit ke-60.

Lima minit selepas itu, giliran Kumaahran menambah duka tuan rumah dengan menjaringkan gol ketiga MUFC selepas merembat deras dalam situasi tegang di hadapan pintu gol UiTM FC.

Selepas itu, beberapa lagi percubaan berjaya diperoleh pelawat untuk menambah jaringan, namun keputusan tiga gol tanpa balas kekal selepas pengadil perlawanan Mohd Nafeez Abd Wahab meniupkan wisel penamat.

Hasil kemenangan itu, skuad Hang Tuah kini mengutip tujuh mata daripada lapan perlawanan selepas mencatat dua kemenangan, empat seri dan dua kali tewas (selepas dipotong tiga mata)


Gempa bumi sederhana landa Halmahera

KUALA LUMPUR, 2 Jun – Gempa bumi sederhana berukuran 5.0 pada skala Richter dikesan melanda Halmahera, Indonesia pada 6.55 pagi tadi.

Menurut kenyataan Jabatan Meteorologi Malaysia (MetMalaysia) hari ini, gegaran berkenaan berlaku pada kedudukan 207 kilometer (km) selatan dari Tidore, Indonesia dengan kedalaman 10km.


‘Tutup media sosial dan bekerja’ – TMJ

KUALA LUMPUR 5 Jun – Tunku Ismail Sultan Ibrahim menegur pemain skuad Harimau Malaya supaya menutup sementara akaun media sosial masing-masing dan memberi fokus terhadap aksi berdepan Vietnam dalam Kelayakan Piala Dunia 2022/Piala Asia 2023 di Stadium Al Maktoum, Dubai, 11 Jun ini.

Teguran pemilik kelab Johor Darul Ta’zim (JDT) itu selepas melihat beberapa pemain kerap menaikkan status di laman sosial sama ada di Facebook mahupun Instagram sehingga ia boleh mengganggu fokus dan konsentrasi mereka.

Terdahulu pemain pertahanan Harimau Malaya, Matt Davies, memuat naik sekeping gambarnya di Instagram dengan kapsyen: “Time to fix our mistakes and bounce back stronger, all focus on the important games ahead’ (Masa untuk betulkan kesilapan dan kembali dengan lebih kuat, fokus pada perlawanan akan datang)”.

Menerusi komen balas Tunku Ismail Tunku Ismail kemudian menegur dan menasihatkan pemain kacukan Australia-Malaysia itu supaya kembali fokus dan bekerja keras dalam aksi akan datang.

Susulan itu, hantaran yang dibuat Davies iuntuk bangkit semula selepas skuad negara tewas 0-4 di tangan Emiriah Arab Bersatu (UAE) di Stadium Zabeel, Dubai awal pagi Jumaat lalu itu kemudian dipadam.

Selain Davies, beberapa tonggak utama juga turut memuat naik status masing-masing bagi meluahkan rasa kekecewaan mahupun menaikkan semula motivasi susulan kekalahan kepada UAE itu.

Penyokong menyifatkan teguran seumpama itu diperlukan selepas aksi tidak bermaya pasukan negara apabila tewas 0-4 di tangan UAE dalam perlawanan kelayakan Piala Dunia 2022/Piala Asia 2023 Jumaat lalu.


Koperasi perlu teroka aktiviti perniagaan baharu – ANGKASA

BANDARAYA MELAKA 12 Jan – Semua koperasi di negara ini perlu mempunyai strategi memperkasa aktiviti perniagaan baharu agar mampu menyumbang kepada pulangan perolehan koperasi.

Presiden Angkatan Koperasi Kebangsaan Malaysia Berhad (ANGKASA), Datuk Dr. Abdul Fattah Abdullah berkata, penekanan aspek digital antara yang perlu diperkasa dalam aktiviti perniagaan baharu.

Jelasnya ia berikutan aspek digital sangat penting terhadap sasaran kerajaan dalam Dasar Tansformasi Koperasi (TransKom) yang menyasar pulangan dalam koperasi sebanyak RM100 bilion menjelang tahun 2030.

“Kerajaan telah meletakkan dalam TransKom di mana sasaran pada tahun 2025 koperasi kena menyumbangkan sebanyak RM60 bilion pada perolehan gerakan koperasi dan pada 2030 sebanyak RM100 bilion.

“Ini hanya akan dapat dicapai sekiranya koperasi yang ada sekarang ini berani meneroka perniagaan baharu dan tidak boleh bergantung aktiviti perniagaan tradisional semata-mata.

“Berikutan dengan perubahan akibat pandemik COVID-19 berlaku, mereka bukan sahaja perlu melihat secara serius tetapi mereka kena atur secara stategik supaya perniagaan yang terjejas dapat diatasi dengan langkah perniagaan baharu,” katanya kepada Melaka Hari Ini.

Mengulas lanjut, beliau berkata, ANGKASA yang merupakan platform sebagai agensi perangsang akan mengambil langkah menggerakkan sebanyak 3,000 premis koperasi di negara ini untuk dibangunkan.

Ia katanya, bagi memastikan koperasi yang ada lebih aktif dalam bidang peruncitan yang menekankan aspek digital selain menjual barangan secara tradisional.

“Kita juga telah mengenalpasti lapan sektor baharu yang akan menjadi sasaran untuk melebarkan perniagaan koperasi antaranya perbankan dan kewangan, pemborongan dan peruncitan, pertanian, perladangan, pelancongan, kesihatan, perumahan dan hartanah, dan tenaga, teknologi maklumat dan sebagainya,” katanya.


Agong, Permaisuri zahir ucapan Selamat Hari Wartawan Nasional

IPOH, 29 Mei – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan Selamat Hari Wartawan Nasional (HAWANA) bertemakan “Media Bebas, Tunjang Demokrasi”.

Sambutan HAWANA 2023 dianjur di Perak bermula Sabtu lepas hingga hari ini oleh Kementerian Komunikasi dan Digital dengan pelaksanaannya dikendalikan Pertubuhan Berita Nasional Malaysia (Bernama).


Kerajaan beri kebenaran khas eksport beberapa komoditi ayam

PUTRAJAYA, 15 Jun – Kerajaan memutuskan bahawa kebenaran khas diberikan untuk pengeksportan beberapa komoditi berasaskan ayam berkuat kuasa serta merta, umum Kementerian Pertanian Dan Industri Makanan (MAFI) hari ini.

MAFI dalam kenyataan hari ini berkata kebenaran khas itu hanyalah untuk ayam daging berwarna termasuk ayam kampung dan ayam hitam; semua produk berasaskan ayam, dan Day Old Chick (DOC) Parent Stock sahaja.

Sebelum ini eksport ayam yang meliputi ayam hidup, karkas ayam bulat, keratan daging ayam dan produk makanan berasaskan ayam dihentikan bermula 1 Jun 2022 bagi memastikan pengeluaran bekalan ayam yang berterusan supaya sekuriti makanan di Malaysia kekal terjamin.

Menurut MAFI keputusan memberi kebenaran khas itu dibuat setelah pihaknya mengadakan beberapa siri perbincangan terperinci dengan pemain industri dan persatuan penternak berhubung larangan eksport ayam berkuat kuasa 1 Jun itu.

Bagaimanapun MAFI menegaskan larangan eksport untuk ayam pedaging, ayam bulat, keratan ayam dan anak ayam Day Old Chick (DOC) umur sehari ayam pedaging, masih kekal berkuat kuasa.

“Kawalan secara fizikal di semua pintu keluar akan terus dilaksanakan oleh pegawai penguatkuasa MAQIS (Jabatan Perkhidmatan Kuarantin Dan Pemeriksaan Malaysia) dan sebarang aktiviti untuk mengeksport komoditi berkenaan tidak dibenarkan.

Sekiranya terdapat perlanggaran, tindakan akan dikenakan di bawah subseksyen 11(2) dan 11(3), Akta Perkhidmatan Kuarantin dan Pemeriksaan 2011 [Akta 728] dan jika sabit kesalahan, boleh dikenakan denda tidak melebihi RM100,000 atau dipenjarakan tidak melebihi 6 tahun atau kedua-duanya.

“Kerajaan akan terus memantau keadaan bekalan ayam dalam negara yang semakin beransur pulih dan dijangka akan kembali stabil bermula Jun 2022,” kata MAFI.

Pada 23 Mei lepas, Perdana Menteri Datuk Seri Ismail Sabri Yaakob berkata eksport ayam sebanyak 3.6 juta ekor sebulan dihentikan bermula 1 Jun sehingga harga dan pengeluaran ayam kembali stabil, sebagai langkah jangka pendek kerajaan menangani isu bekalan serta harga ayam.- BERNAMA


RTK-Antigen, RT-PCR mampu kesan varian Omicron – Khairy

SHAH ALAM 29 Nov – Ujian pengesanan COVID-19, menggunakan RTK-Antigen dan RT-PCR adalah berkesan untuk mengesan varian Omicron, kata Menteri Kesihatan Khairy Jamaluddin.

Beliau berkata perkara itu dimaklumkan pakar daripada Institut Penyelidikan Perubatan (IMR) namun kajian masih lagi dilakukan bagi mengetahui lebih mendalam berkenaan varian tersebut.

“Ujian RT-PCR sepatutnya ok, tapi dari segi keberkesanan RTK-Antigen kami masih mengkajinya tetapi setakat ini ia masih dapat mengesan varian Omicron ini,” katanya pada sidang media selepas Majlis Apresiasi Petugas COVID-19 Institut Kesihatan Negara di sini hari ini.

“Kami akan dapat laporan daripada pengeluar vaksin yang sedang melaksana kajian dengan pantas sama ada vaksin mereka berkesan terhadap varian tersebut,” katanya sambil menambah laporan itu dijangka diperoleh dalam seminggu ke dua minggu lagi.

“Soal ketiga kami kena lihat adalah keganasan Omicron ini dan kami dapat laporan awal di Afrika Selatan yang merupakan negara yang vaksinasi mereka rendah tetapi Omicron ini hanya telah menyebabkan gejala yang sederhana. Ada beberapa berita baik, tetapi sekali lagi kami tidak tahu dan kami perlu tunggu dan lihat,” katanya.

Mengenai gelembung perjalanan dan keperluan kuarantin di rumah dan hotel bagi pengembara yang kembali dari negara yang dikategorikan sebagai risiko, katanya perkara itu akan dibincang dengan Ketua Pengarahnya petang ini.

Mengenai Perjalanan Lengkap Vaksin (VTL) dengan negara Indonesia, Thailand dan Brunei, perbincangan masih lagi berlangsung dengan mengambil kira kewujudan varian baharu.

Sementara itu bagi prosedur operasi standard untuk Pilihan Raya Negeri (PRN) Sarawak Khairy berkata maklumat lanjut mengenai perkara itu akan diperoleh esok dan pengumuman mengenainya akan dibuat dalam masa terdekat.- BERNAMA


Hadiah RM4,000 untuk ‘keluarga sakinah’ istiqamah solat Subuh berjemaah di masjid

PENGKALAN BATU 18 April – Selepas hadiah motosikal dan basikal sebelum ini, Masjid Nur As-Sa’adah, Kampung Pengkalan Batu kini bercadang menawarkan hadiah wang tunai berjumlah RM4,000 kepada ahli kariah masjid.

Pengerusi masjid, Datuk Amzah Osman berkata, wang tunai tersebut ditawar kepada ahli kariah yang istiqamah mengerjakan solat Subuh di masjid selama 40 hari.

Menurutnya, selain istiqamah, ahli kariah perlu memastikan isteri serta anak hadir ke masjid menunaikan solat Maghrib dan Isyak pada tempoh waktu yang sama.

“Selepas beri hadiah motosikal dan basikal ini, kita rancang selepas perayaan Hari Raya Aidilfitri nanti, kita sambung pula dengan memberi hadiah wang tunai untuk Keluarga Sakinah pula.

“Di bawah konsep ini, suami, isteri dan anak istiqamah menunaikan solat fardu di masjid, kita nak lihat mana ahli kariah yang paling ramai membawa anggota keluarganya ke masjid,” katanya.

Beliau ditemui Melaka Hari Ini (MHI) sempena program Tadarus Al-Quran dan penyampaian sumbangan baju raya anjuran Pertubuhan Perkumpulan Perempuan (PPP) WI daerah Hang Tuah Jaya.

Majlis disempurnakan oleh Exco Hal Ehwal Wanita, Pembangunan Keluarga dan Kebajikan negeri serta Ahli Dewan Undangan Negeri (ADUN) Pengkalan Batu, Datuk Kalsom Nordin.

Sebelum ini Masjid Nur As-Sa’adah menarik tumpuan orang ramai apabila menawarkan hadiah empat motosikal berjumlah RM16,000 dan basikal sebanyak 40 buah bernilai RM20,000 kepada anak kariah yang istiqamah solat Subuh dan Isyak selama 40 hari.

Katanya, penyampaian empat buah motosikal jenis Modenas Kriss MR3 itu akan disempurnakan oleh Ketua Menteri Melaka, Datuk Seri Utama Sulaiman Md Ali pada 24 April ini.

“Ia merupakan inisiatif pertama pihak masjid dalam mengimarahkan masjid dalam kalangan ahli kariah dan penduduk sekitarnya khususnya pada bulan Ramadan yang menuntut kita memperbanyakkan amalan,” kata beliau.

“Alhamdulilah, inisiatif ini berjaya mencapai matlamatnya kerana anak kariah, walaupun sudah mendapat hadiah mereka, tetap ke masjid seperti biasa sehingga ke hari ini.

“Kesungguhan anak kariah ini mendorong kita tubuhkan anggota sukarelawan masjid yang terlibat dengan pelbagai kegiatan masjid misalnya bacaan Yassin berkumpulan dan program kejut sahur yang diadakan seawal pukul 3 pagi,” katanya.


Pecah amanah: Bekas penjawat awam, kontraktor ditahan SPRM

SANDAKAN, 18 April – Suruhanjaya Pencegahan Rasuah Malaysia (SPRM) Sabah hari ini menahan seorang bekas penjawat awam dan seorang kontraktor berhubung kes pecah amanah dan salah guna kuasa membabitkan satu kontrak bernilai kira-kira RM63,000.

Bekas penjawat awam berusia 37 tahun itu dipercayai menggunakan kedudukannya untuk melantik kontraktor yang merupakan suspek berusia 41 tahun sebagai pembekal produk berasaskan lebah, haiwan ternakan dan program lain.

Syarikat kontraktor itu dimiliki oleh saudara penjawat awam tersebut yang ditahan bersama kontraktor terbabit semasa hadir di pejabat SPRM Sandakan untuk membantu siasatan.

Pengarah SPRM Sabah Datuk S. Karunanithy ketika mengesahkan penahanan itu berkata kes disiasat di bawah Seksyen 23 Akta SPRM 2009 dan Seksyen 405 Kanun Keseksaan

Beliau berkata kedua-dua lelaki telah dibebaskan atas jaminan SPRM dan dijadualkan untuk didakwa di Mahkamah Khas Rasuah di sini pada 21 April ini.


78 anggota 3 Divisyen di empat negeri terima suntikan dos pertama hari ini

SUNGAI UDANG 8 Mac. – Seramai 759 anggota Angkatan Tentera Malaysia (ATM) dari Kawasan Tanggungjawab 3 Divisyen di empat negeri termasuk Melaka menerima suntikan dos pertama vaksin Pfizer-BioNTech setakat ini.

Panglima 3 Divisyen (3 Div), Mejar Jeneral Datuk Tengku Muhammad Fauzi Tengku Ibrahim berkata, mereka sebahagian daripada 42,120 anggota ATM yang bakal menerima suntikan vaksin Pfizer-BioNTech.

“Untuk hari ini sahaja tambahan seramai 78 anggota kita menerima suntikan vaksin ini melibatkan seluruh kawasan 3 Divisyen iaitu Negeri Melaka, Negeri Sembilan, Pahang dan Johor.

“Selepas ini ia akan diberikan kepada anggota lain secara berperingkat dan kita jangkakan untuk warga ATM dan warga keseluruhan 3 Divisyen yang ada di empat negeri ini akan selesai tahun depan,” katanya.


Kemenangan besar GPS kemenangan rakyat Sarawak – Abang Johari

KUCHING, 18 Dis – Kemenangan besar Gabungan Parti Sarawak (GPS) dalam Pilihan Raya Negeri (PRN) ke-12 adalah kemenangan rakyat negeri itu khususnya dalam meletakkan Bumi Kenyalang sama rata dengan Semenanjung iaitu sebagai rakan kongsi wilayah dalam Malaysia.

Pengerusi GPS Tan Sri Abang Johari Tun Openg berkata kemenangan itu bermakna rakyat telah memberi mandat kepada gabungan politik berkenaan untuk Sarawak diutamakan.

“Mandat ini juga memberikan kuasa kepada kita, GPS untuk meneruskan pembangunan ekonomi yang mampan dan juga dasar sosial yang mengutamakan rakyat.

“Ia juga memberi isyarat betapa pentingnya keterangkuman semua kaum dalam pembangunan negeri kita ke arah tahun 2030 tanpa mengira perbezaan etnik dan agama,” katanya ketika berucap selepas meraikan kemenangan gabungan itu di Bilik Gerakan GPS di Pusat Konvensyen Borneo Kuching di sini malam ini.

Abang Johari berkata barisan pimpinan parti telah bekerja keras dalam memenangkan GPS dan kini tiba masanya untuk mereka bersama-sama menjalankan tanggungjawab serta menunaikan manisfeto pilihan raya.

“Insya-Allah, kita akan membangun sebagai Sarawak yang maju dan berpendapatan tinggi pada 2030,” katanya yang turut menzahirkan penghargaan buat pasukan keselamatan, Suruhanjaya Pilihan Raya dan agensi lain yang terlibat dalam memastikan PRN kali ini berjalan tenang serta lancar.

Pada masa sama, Abang Johari turut menegaskan bahawa GPS tidak akan menerima ahli politik yang kalah dalam pilihan raya itu menyertai gabungan politik berkenaan. – BERNAMA


Sesi persekolahan Rabu ini hanya untuk calon peperiksaan utama bagi 2020

Kuala Lumpur: Kementerian Pendidikan (KPM) memutuskan sesi persekolahan secara bersemuka mulai 20 Januari ini di seluruh negara hanya membabitkan calon peperiksaan utama bagi 2020.

KPM dalam kenyataan hari ini menjelaskan, keputusan itu diambil selepas mengadakan perbincangan dengan Kementerian Kesihatan (KKM) dan Majlis Keselamatan Negara (MKN).

Perbincangan diadakan susulan pengumuman Kementerian Kesihatan Malaysia (KKM) berkaitan jumlah kes jangkitan COVID-19 pada hari dan trend kes yang semakin meningkat kebelakangan ini.

“Susulan perbincangan itu, KPM memutuskan sesi persekolahan pada 20 Januari ini hanya membabitkan pelajar yang akan menduduki peperiksaan Sijil Pelajaran Malaysia (SPM), Sijil Vokasional Malaysia (SVM), Sijil Kemahiran Malaysia (SKM) dan Sijil Tinggi Persekolahan Malaysia (STPM) 2020.

“Semua murid sekolah rendah dan murid Tingkatan 1 hingga Tingkatan 5 di sekolah menengah pula akan mengikuti pembelajaran melalui kaedah
Pengajaran dan Pembelajaran di Rumah (PdPR) mengikut kesesuaian guru dan murid mulai Rabu ini,” katanya dalam kenyataan itu.

Katanya, pelajar Tingkatan 4 dan 5 di sekolah berasrama penuh boleh kekal di asrama dan mengikuti pengajaran dan pembelajaran (PdP) secara dalam talian di sekolah atau di rumah.

“Ibu bapa atau penjaga dibenarkan mengambil anak atau anak jagaan pulang
pada bila-bila masa yang sesuai dengan mematuhi garis panduan yang ditetapkan.

KPM menjelaskan bagi pelajar Tingkatan 1, 4 dan 5 di asrama sekolah harian
pula boleh kekal di asrama dan mengikuti PdP secara dalam talian di sekolah.

“Mereka juga boleh pulang ke rumah dan mengikuti PdPR. Ibu bapa atau penjaga dibenarkan mengambil anak atau anak jagaan pulang pada bila-bila masa yang sesuai dengan mematuhi garis panduan ditetapkan.

“PdP untuk semua pelajar IPG akan dilaksanakan secara dalam talian mulai esok. Perincian berkaitan pelaksanaan praktikum dan internship IPG akan dimaklumkan kelak,” katanya.

“KPM menyarankan agar semua ketetapan ini turut diikuti oleh sekolah yang tidak berdaftar dengan KPM, termasuk sekolah di bawah Kerajaan Negeri,” katanya.


BAM appoints former shuttler Yogendran as men’s singles coach

KUALA LUMPUR Nov 26 – Former national shuttler K. Yogendran has been appointed into the Badminton Association of Malaysia (BAM) men’s singles coaching setup.

In a statement today, BAM announced that the 39-year-old had been tasked to strengthen the men’s singles department headed by Hendrawan and assisted by Datuk Tey Seu Bock.

Yogendran, who has vast coaching experiences at the grassroots level and abroad, including a stint as the head coach of the Mauritius national team, will report for duty at the Akademi Badminton Malaysia (ABM) in Bukit Kiara on Dec 1.

“The association will continue to look for avenues to bolster the coaching staff of the national team to help fulfil the immense potential of the youthful squad,” it said.

Yogendran, who was a part of the 2000 Asian Junior Championships bronze medal-winning team, has also featured in the All England and World Championships.- BERNAMA


20 kawah dodol, 8 kuih tradisional kembalikan nostalgia Aidilfitri

PANTAI KUNDOR 16 April – Sebanyak 20 kawah dodol lapan jenis kuih tradisional dibuat secara bergotong-royong seakan mengembalikan kemeriahan suasana Hari Raya Aidilfitri.

Ahli Dewan Undangan Negeri (Adun) Pantai Kundor, Tuminah [email protected] Hashim berkata, dodol dan kuih tradisional itu dimasak menerusi Program Kacau Dodol Bersama Warga Pantai Kundor malam tadi.

“Program kali ini melibatkan belia dan pemuda di 20 Cawangan UMNO Bahagian Pantai Kundor yang mana dianggarkan ia melibatkan kira-kira 1,000 peserta secara keseluruhan termasuk penduduk dan warga sekitar.

“Tahun lepas kita buat 10 kawah dodol tetapi disebabkan sambutan menggalakkan daripada golongan muda tahun ini, kita kita gandakan jumlah itu dan jadikan 20 kawah,” katanya pada program berkenaan yang diadakan di Pentas Budaya, Pantai Puteri, di sini, malam tadi.

Mengulas lanjut, Tuminah berkata program tersebut merupakan aktiviti tahunan yang diadakan oleh penduduk kampung dalam menyemarakkan ukhwah di samping mendidik golongan muda.

Menariknya, beliau berkata, untuk tahun ini program itu turut mengetengahkan pembuatan lapan jenis kuih tradisional termasuk kuih koya (putu kacang hijau), bahulu, kuih kapit, onde-onde, kuih ros, lidah buaya, kuih karas dan kuih buah rotan.

“Kesemua kuih ini disediakan menggunakan teknik asal pembuatannya seperti bahulu yang dibakar menggunakan sabut kelapa dan kuih kapit jenis gulung, sekali gus menghasilkan juadah dengan rasa asli.

“Anak-anak muda dapat pelajari bagaimana cara membuat kuih-kuih ini dari bahan asasnya sehinggalah ia siap,” katanya yang juga Timbalan Exco Pembangunan Usahawan, Koperasi dan Hal Ehwal Pengguna negeri.


Peniaga harap harga minyak masak terus turun

AYER KEROH 5 Oktober – Pengumuman kerajaan mengenai penurunan harga minyak botol pelbagai saiz berkuat kuasa Sabtu ini hingga 7 November depan nyata melegakan peniaga di negeri ini.

Peniaga ayam goreng, Nurul Ilyani Saruddin, 37, ketika ditemui Melaka Hari Ini (MHI) berkata, pengumuman itu adalah berita gembira bagi semua peniaga kecil.

“Sudah tiga tahun saya berniaga ayam goreng dan setiap hari menggunakan sekurang-kurangnya lima kilogram (kg) minyak masak, jadi penurunan harga diumumkan amat menggembirakan saya,” katanya.

“Sudah tentu saya gembira apabila kerajaan mahu turunkan harga minyak masak botol, ini dapat menjimatkan kos kami untuk membeli barang perniagaan,” katanya.

“Bila harga minyak masak naik ada kalanya kami terpaksa berjimat untuk menggoreng ayam, dulu saya jual ayam gunting empat keping RM10, sekarang tiga keping RM10 disebabkan kos yang meningkat,” katanya.


COVID-19: PM jalani kuarantin kendiri 14 hari

MELAKA 5 Okt. – Perdana Menteri Tan Sri Muhyiddin Yassin akan menjalani kuarantin kendiri selama 14 hari selepas mempengerusikan Mesyuarat Khas Majlis Keselamatan Negara (MKN) yang turut dihadiri Menteri di Jabatan Perdana Menteri (Hal Ehwal Agama) Datuk Seri Dr. Zulkifli Mohamad Al-Bakri hari ini.

“Sebagai langkah berjaga-jaga, saya juga melakukan ujian saringan pengesanan COVID-19 (ujian swab) setiap dua minggu sejak bulan April 2020 dan kesemua ujian pengesanan ini telah disahkan negatif.

“Selain itu, saya telah melakukan tiga ujian pengesanan COVID-19 dalam tempoh tiga minggu lalu iaitu pada 22, 26 dan 29 September 2020 dan didapati negatif,” kata kenyataan tersebut.

Kenyataan tersebut turut memberitahu, berdasarkan penilaian risiko Kementerian Kesihatan Malaysia (KKM), mereka yang dikenalpasti kontak rapat semasa mesyuarat itu telah diberikan surat perintah pengawasan dan pemerhatian di rumah (HSO) selama 14 hari dari tarikh 3 Oktober 2020 dan dipakaikan gelang pengawasan.

Ahli mesyuarat yang bukan merupakan kontak rapat pula dinasihatkan menjalani kuarantin kendiri selama 14 hari bermula 3 Oktober 2020 hingga 16 Oktober dan memantau serius status kesihatan kendiri di rumah setiap hari menggunakan ‘home assessment tool’ (HAT) dalam aplikasi MySejahtera


Gol saat akhir, tuah skuad Penyu- Nafuzi

KUALA NERUS 17 April. – Pengendali Terengganu FC (TFC) Nafuzi Zain menganggap tuah berpihak kepada pasukannya apabila memperoleh kemenangan pada hujung perlawanan ketika menentang Kuala Lumpur (KL) City FC dalam aksi Liga Super 2021 di laman sendiri malam tadi.

Mengakui pasukan pelawat bukanlah lawan yang mudah, Nafuzi berkata beberapa peluang gol yang terlepas daripada genggaman skuad The City Boys menyelamatkan kedudukan skuad Penyu yang memulakan perlawanan dengan agak perlahan.

“KL City FC bukan lawan yang senang, pertahanan mereka sangat padu dan mereka juga sangat berbahaya ketika menyerang. Jadi bagi saya pada separuh masa pertama kita bernasib baik kerana pasukan lawan terlepas peluang. Antaranya apabila mereka hampir melakukan jaringan tetapi bola hanya singgah di palang gol,” katanya kepada pemberita selepas perlawanan Liga Super 2021 di Stadium Sultan Mizan Zainal Abidin di sini.

Perlawanan tersebut menyaksikan pemain tengah Makan Konate muncul sebagai wira menjaringkan gol tunggal pada minit ke-88, sekali gus menghadiahkan pasukannya tiga mata penuh dan menjadi penghuni tangga kedua liga.

Sementara itu, Ketua Jurulatih KL City FC Bojan Hodak tetap berbangga dengan aksi dipamerkan skuad bimbingannya meskipun terpaksa pulang dengan tangan kosong.

Malah, pengendali dari Croatia itu menganggap perlawanan malam tadi adalah aksi terbaik pasukannya sepanjang musim 2021 bermula kerana mereka lebih banyak melakukan serangan dan mencipta peluang jaringan terutama pada separuh masa pertama.

“Kami lebih baik berbanding awal musim, bagaimanapun dalam bola sepak kita bermain untuk menjaringkan gol dan kita ada peluang tetapi tidak melakukannya. Sebab itu mereka (TFC) menang,” katanya.


Tabika, taska, pusat jagaan harian dibenarkan beroperasi di negeri fasa 1 dan 2 PPN

KUALA LUMPUR 15 Sept – Tabika, taska, tadika, pusat jagaan harian serta pusat perkembangan minda untuk anak-anak yang ibu bapanya bekerja, dibenarkan beroperasi di negeri Fasa Satu dan Fasa Dua Pelan Pemulihan Negara (PPN) berkuat kuasa 17 September.

Perdana Menteri Datuk Seri Ismail Sabri Yaakob berkata, perkara itu diputuskan Mesyuarat Jawatankuasa Khas Pengurusan Pandemik yang hari ini bersetuju untuk memberi kelonggaran kepada beberapa sektor.

Beliau berkata berkuat kuasa pada tarikh yang sama, aktiviti kolam memancing juga dibenarkan dengan mematuhi syarat vaksinasi lengkap di negeri Fasa Satu bermula 6 pagi hingga 8 malam di daerah sama manakala 6 pagi hingga 10 malam di negeri yang sama bagi negeri Fasa Dua.

Turut dibenarkan adalah pengoperasian Institut Latihan Sektor Pengangkutan Udara dan Darat di negeri Fasa Dua PPN yang berkuat kuasa pada 17 September.

Ismail Sabri berkata, selain itu, mesyuarat juga bersetuju memberi kelonggaran baharu bagi aktiviti sukan dan rekreasi di negeri Fasa Dua dan Fasa Tiga PPN.

“Aktiviti sukan dan rekreasi bersentuhan fizikal melibatkan pengoperasian fasiliti sukan dan rekreasi terbuka dan tertutup dibenarkan kepada individu telah lengkap vaksin menerusi tempahan.

“Aktiviti sukan dan rekreasi berpasukan yang melibatkan sentuhan fizikal seperti bola sepak, bola tampar, takraw dan lain-lain juga dibenarkan mengikut kapasiti penuh sukan tersebut terhad bagi individu yang telah lengkap vaksin dan dilakukan di premis yang mempunyai kawalan penyeliaan sepenuhnya,” katanya.

Beliau berkata, aktiviti kecergasan individu seperti senamrobik, zumba dan seumpamanya yang dilakukan secara berkumpulan di kawasan atau premis yang sama dibenarkan bagi individu yang lengkap divaksin dengan seliaan jurulatih atau pengajar dan mematuhi 50 peratus kapasiti atau tidak melebihi 50 orang, mengikut mana yang lebih rendah.

Selain itu, beliau berkata, aktiviti ziarah kubur untuk umat Islam dan bukan Islam juga dibenarkan di semua fasa PPN dengan mengikut ketetapan Pihak Berkuasa Agama Negeri dan Kementerian Perpaduan Negara (KPN).

Turut dibenarkan di semua fasa PPN adalah pengoperasian kapal persiaran dengan semua anak kapal dan penumpang lengkap divaksin dan mematuhi 50 peratus kapasiti.

Kebenaran terhadap aktiviti sukan, rekreasi, aktiviti kecerdasan, ziarah kubur serta pengoperasian kapal persiaran dengan prosedur operasi standard (SOP) ditetapkan yang dinyatakan berkenaan juga berkuat kuasa pada 17 September.

“Kelonggaran yang diberikan adalah sama seperti negeri-negeri yang telah memasuki Fasa Tiga sebelum ini. Keterangan Prosedur Operasi Standard (SOP) terkini akan dikemas kini oleh Majlis Keselamatan Negara (MKN) di laman sesawang www.mkn.gov.my,” katanya.

“Patuhilah setiap SOP yang ditetapkan, pakai pelitup separuh muka, amalkan penjarakan fizikal dan sentiasa menjaga kebersihan diri.
“Pihak penguat kuasa akan sentiasa memantau dan tidak akan teragak-agak untuk mengambil tindakan tegas sekiranya didapati ada pihak yang melanggar garis panduan yang telah ditetapkan,” katanya.


Sorok 2,210 kg daun ketum di bawah timbunan nanas

JELI 23 Jun – Polis mematahkan cubaan menyeludup daun ketum menggunakan taktik menyorok barangan larangan itu di bawah timbunan buah nanas selepas menahan sebuah lori di sekatan jalan raya (SJR) Batu Melintang, di sini awal pagi tadi.

Ketua Polis Daerah Jeli Deputi Superintendan Ahmad Arifin berkata taktik licik itu dibongkar selepas anggotanya menahan lori dipandu seorang lelaki berumur 35 tahun yang sedang dalam perjalanan dari arah Gerik, Perak ke Jeli pada 2 pagi.

“Sebaik menahan lori tersebut, anggota membuat pemeriksaan di bahagian tempat duduk penumpang dan menemukan satu botol air minuman berisi cecair keperangan dipercayai air ketum.

“Pemeriksaan lanjut di bahagian belakang lori itu yang bertutup kanvas hijau menjumpai 221 bungkusan beg plastik hitam yang setiap satu bungkusan itu berisi daun ketum seberat 2,210 kilogram dianggarkan bernilai RM22,110,” katanya dalam satu kenyataan, hari ini.

“Kes disiasat di bawah Seksyen 30 (3) Akta Racun 1952 dan jika disabit kesalahan boleh didenda tidak lebih daripada RM10,000 atau penjara tidak melebihi empat tahun atau kedua-dua sekali,” katanya.


RUU Anti Lompat Parti: Tiga perkara utama istilahkan Ahli Parlimen lompat parti

KUALA LUMPUR, 30 Mac – Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar hari ini menjelaskan tiga perkara utama mengistilahkan seseorang Ahli Parlimen melompat parti, dalam draf pentadbiran Rang Undang-Undang Perlembagaan (Pindaan) berhubung Anti Lompat Parti.

Beliau berkata apabila seorang Ahli Parlimen yang memenangi pilihan raya dan kemudian mengumumkan keluar parti politik dengan menyatakan menjadi ahli Bebas atau menyertai parti politik lain adalah dikirakan telah melompat parti.

“(Kedua) Seorang Ahli Parlimen telah memenangi kerusi Parlimen tetapi dipecat oleh parti juga dikirakan sebagai melompat parti. Ini bagi tujuan untuk memastikan Ahli Parlimen patuh kepada perlembagaan dan peraturan serta disiplin parti.

“Parti yang memecat Ahli Parlimen akan berhadapan risiko kehilangan kerusi dan pilihan raya perlu diadakan semula,” katanya menjawab soalan Senator Datuk John Ambrose di Dewan Negara, yang ingin tahu sejauh mana tindakan serta perancangan telah dirangka dalam melaksanakan Rang Undang-Undang Anti Lompat Parti.

Wan Junaidi berkata tindakan lompat parti itu juga termasuk bagi Ahli Parlimen Bebas yang memenangi kerusi ditandingi pada pilihan raya, namun mengumumkan menyertai mana-mana parti politik selepas kemenangannya.

Beliau berkata ini kerana tindakan itu dianggap bercanggah dengan amanah yang dipilih oleh rakyat kerana semasa pilihan raya, rakyat memilih Ahli Parlimen itu disebabkan beliau bertanding sebagai calon bebas serta berkemungkinan menolak calon lain.

“Sekiranya Ahli Parlimen bebas menyertai mana-mana parti, pilihan raya perlu diadakan semula dan individu tersebut tidak hilang kelayakan untuk bertanding mewakili parti baharu dalam tempoh 60 hari beliau dipecat (sebagai Ahli Parlimen) dan ia akan diumumkan oleh Dewan Rakyat sebagaimana tertakluk kepada Fasal 1 Perkara 54 Perlembagaan Persekutuan,” katanya.

Wan Junaidi berkata jika rang undang-undang berkenaan diluluskan maka ia akan dikuatkuasakan secara prospektif dan bukannya retrospektif, malah majoriti Ahli Parlimen bersetuju dengan draf pentadbiran rang undang-undang itu menerusi hasil sesi libat urus yang dilaksanakan sebelum ini.

“Secara ringkasnya, dengan penguatkuasaan rang undang-undang ini tindakan lompat parti dapat dicegah dengan pelaksanaan pilihan raya semula untuk memastikan mandat kembali kepada rakyat sekiranya berlaku lompat parti oleh ahli-ahli Parlimen,” katanya.

Beliau bagaimanapun berkata, rang undang-undang yang sedang digubal itu mempunyai tiga pengecualian iaitu apabila parti politik terbubar dengan sendirinya maka Ahli Parlimen daripada parti itu tidak diistilahkan sebagai lompat parti.

“Kedua, apabila seseorang itu (Ahli Parlimen) dilantik menjadi Speaker Dewan Rakyat serta Dewan Negara dan keahlian dia dalam parti tidak dikatakan melompat parti dan dia kekal menjadi ahli.

“Ketiga, penggabungan antara parti dengan parti lain. Itu hak parti untuk bergabung. Contohnya dalam satu gabungan yang besar, satu parti hendak keluar daripada gabungan itu maka ia tidak diistilahkan sebagai lompat parti,” katanya.


Kadar vaksinasi harian melebihi 500,000 dos tiga hari berturut-turut – Dr Adham

KUALA LUMPUR 29 Julai – Sebanyak 552,701 dos suntikan vaksin dilaporkan dilaksanakan di seluruh negara semalam (Rabu) menjadikan ia hari ketiga berturut-turut Malaysia merekodkan pemberian vaksin harian melebihi 500,000 dos.

Menteri Kesihatan Datuk Seri Dr Adham Baba menerusi perkongsian infografik data pemberian vaksin dalam laman Twitternya berkata, daripada jumlah itu, seramai 353,771 individu menerima dos pertama dan 198,930 lagi melengkapkan dos kedua.

Jumlah pemberian vaksin COVID-19 harian tertinggi menerusi Program Imunisasi COVID-19 Kebangsaan (PICK) yang dilaksanakan sejak 24 Februari lepas adalah pada Selasa dengan 553,871 dos suntikan, manakala Isnin mencatatkan 521,923 dos.

Sementara itu, Jawatankuasa Khas Jaminan Akses Bekalan Vaksin COVID-19 (JKJAV) melalui laman Twitter memaklumkan secara kumulatifnya, sebanyak 18,946,048 dos sudah diberikan kepada penduduk di negara ini setakat semalam, meliputi 12,841,212 orang untuk dos pertama dan 6,104,836 bagi dos kedua.


Polis keluar tiga saman, lerai pergaduhan ‘rider’ dengan orang awam

Ketua Polis Daerah Muar ACP Raiz Mukhliz Azman Aziz berkata pertelingkahan pada pukul 10.15 pagi itu dipercayai berpunca daripada tindakan sekumpulan penunggang motosikal berkuasa tinggi yang meletakkan kenderaan di kaki lima kedai.

“Polis meleraikan pertelingkahan dan meminta kerjasama untuk mengalihkan kenderaan, selain mengeluarkan tiga saman 170A bagi kesalahan halangan, ke atas pemilik motosikal,” katanya dalam kenyataan hari ini.

Beliau berkata pihaknya turut mengesan tiga klip video yang tular di media sosial berdurasi 1 minit 41 saat; 1 minit 32 saat dan 1 minit 1 saat, yang memaparkan pertelingkahan itu, dan meminta orang ramai tidak membuat spekulasi berhubung kejadian. – BERNAMA


Kerajaan Melaka lancar Tabung Bantu Muhammad Athif

AYER KEROH 1 Jun – Tersentuh dengan penderitaan adik Muhammad Athif Fahri, Kerajaan Negeri melancarkan ‘Tabung Bantu Adik Athif’ sebagai usaha mencukupkan jumlah dana diperlukan bagi membaiyai kos rawatan bayi malang itu.

Penduduk Negeri Melaka dan orang ramai boleh menghulurkan sumbangan menerusi akaun Maybank Bendahari Negeri Melaka di nombor 554026000401, bermula dari 1 hingga 30 Jun ini.

Media turut melaporkan, Adik Muhammad Athif tidak mempunyai banyak masa berikutan suntikan ubat terbabit perlu diambilnya sebelum usianya mencapai dua tahun.


Malaysia rujuk ulama dunia tentang fatwa ambil vaksin

KUALA LUMPUR 26 Feb. – Malaysia telah mendapatkan pandangan dan penjelasan daripada ulama terkemuka dunia tentang hukum pengambilan vaksin COVID-19, kata Menteri di Jabatan Perdana Menteri (Hal Ehwal Agama) Senator Datuk Seri Dr Zulkifli Mohamad Al-Bakri.

Katanya beliau telah menghantar surat kepada beberapa ulama terkemuka bagi memohon penjelasan tentang isu berkaitan vaksin, antaranya Imam Besar Al-Azhar Sheikh Ahmed el-Tayeb, Mufti Mesir Shawki Allam dan Pengerusi Majlis Fatwa Kerajaan Emiriah Arab Bersatu Syeikh Abdullah Ben Bayyah.

“Antara syarat fatwa juga ialah merujuk kepada ahli ikhtisas (bidang khusus),” katanya dalam Forum Perdana Ehwal Islam bertajuk ‘Vaksin: Cegah Sebelum Kalah’ yang disiarkan secara langsung di TV 1 malam tadi.

Sementara itu, Pensyarah Kanan Universiti Kebangsaan Malaysia Prof Madya Datuk Dr Mohd Izhar Ariff Mohd Kashim berkata, terdapat tiga aspek penting bagi menentukan hukum halal dan haram sesuatu perkara, antaranya merujuk kepada pakar bagi bidang berkaitan sekiranya tidak terdapat dalil atau bukti dalam al-Quran dan hadis.

“Selain itu, hukum halal dan haram vaksin ini juga dikaji sama ada mempunyai sumber daripada haiwan yang tidak disembelih atau ada mengandungi bahan-bahan yang boleh mendatangkan mudarat.

Mufti Perlis Datuk Dr Mohd Asri Zainul Abidin pula berkata, Nabi Muhammad SAW turut merujuk pakar perubatan pada zaman itu jika ada para sahabat yang sakit.


Kanak-kanak empat tahun maut jatuh kondominium

KUALA LUMPUR, 16 April – Seorang kanak-kanak perempuan berusia empat tahun maut akibat terjatuh dari balkoni kediamannya di tingkat 18 sebuah kondominium di Jalan Danau Saujana 2, Setapak, di sini hari ini.

Ketua Polis Daerah Wangsa Maju Supt Ashari Abu Samah berkata polis menerima laporan mengenai kejadian di Blok B, Kondominium PV10 itu kira-kira 2 pagi.

Beliau berkata siasatan awal mendapati kanak-kanak itu dikatakan tidur bersendirian dan ibunya tiada di rumah, manakala penghuni lain di kediaman itu tidur di bilik masing-masing dan tidak mengetahui kanak-kanak itu ditinggalkan bersendirian.

Orang ramai yang mempunyai maklumat berkaitan kejadian itu diminta menghubungi ‘Hotline’ Ibu Pejabat Polis Daerah Wangsa Maju di talian 03-92899222 atau balai polis berhampiran bagi membantu siasatan.

Ashari menasihati orang ramai terutama ibu bapa agar tidak meninggalkan anak-anak kecil bersendirian tanpa pengawasan, kerana perbuatan itu boleh dianggap sebagai satu kecuaian di bawah Akta Kanak-kanak 2001.- BERNAMA


Taman Tema Samudera dilengkapi ‘gondola kedua terbesar Asia’ bakal dibina

KLEBANG 18 Ogos – Sebuah taman tema keluarga bercirikan hiburan pendidikan (edutainment) dilengkapi dengan gondola (Ferris Wheel) kedua terbesar di Asia bakal dibina di negeri ini.

Pengerusi Jawatankuasa Pelancongan, Warisan dan Kebudayaan Datuk Muhammad Jailani Khamis berkata, pembinaan kedua terbesar selepas ‘Singapore Flyer’ itu sekali gus merekodkan gondola terbesar di Malaysia akan dibina di Klebang mampu merancakkan sektor pelancongan di kawasan berkenaan.

Ujarnya, pusat rekreasi keluarga dinamakan sebagai Taman Tema Samudera seluas 3.65 hektar itu juga akan dibangunkan sepenuhnya dengan pelbagai tarikan tersendiri termasuk perkhidmatan bot restoran bergerak yang akan menyusuri di Selat Melaka.

“Seperti perancangan, kita akan membina sebuah lagi bot Mendam Berahi dan konsep sama yang telah dilaksanakan di Sungai Melaka ini kita akan bawa dan tawarkan di lokasi lain iaitu di Selat Melaka.

“Malah kita akan bangunkan dengan lebih banyak tarikan lain termasuk seperti yang ada sekarang adalah Muzium Kapal Selam dan kita akan tambah lagi monumen-monumen pameran lain seperti kereta kebal dan sebagainya dalam menekankan konsep ‘edutainment’ ini,” katanya kepada Melaka Hari Ini.

Pada masa sama, jelasnya taman tema berkenaan turut dilengkapi dengan pameran interaktif lain dengan menekankan konsep akuarium yang akan menjadi tarikan utama di kawasan itu.

“Akuarium yang dilengkapi dengan pameran interaktif menggunakan konsep sentuhan layar (touch screen) turut digunakan dengan teknologi yang bakal dibina bagi memberi peluang pelancong berinteraksi dengan hidupan ikan yang terdapat di kawasan berkenaan.

“Mercu baharu pelancongan Melaka bakal dibina sekitar RM400 juta ini akan dilancarkan pada projek pemecahan tanah tidak lama lagi dan ini pastinya akan membuka lagi pelbagai manfaat baharu selain dari sektor pelancongan.


PSMJ2035: Melaka beri perhatian serius sistem pendidikan berkualiti – KM

BANDA HILIR 24 Mei – Ketua Menteri Datuk Seri Utama Sulaiman Md Ali, serius dalam usaha beliau untuk menyediakan kemudahan dan sistem pendidikan berkualiti kepada rakyat negeri ini.

Beliau berkata, menerusi Pelan Strategik Melakaku Maju Jaya 2035 (PSMJ 2035), menjadi hasrat keranaan negeri untuk menjadikan Melaka sebagai sebuah negeri lestari yang terus maju dan makmur menjelang tahun 2035 sebagai hab pendidikan.

Katanya kerajaan negeri memperuntukkan sejumlah dana yang besar bagi meneruskan Bantuan Derma Siswa Tabung Amanah Pendidikan Negeri Melaka (TAPEM), Pinjaman Pendidikan Tinggi dan Program Pengupayaan Mahasiswa.

“Usaha ini memberi peluang kepada anak-anak muda di seluruh Melaka melanjutkan pelajaran dan melengkapkan diri mereka dengan ilmu pengetahuan serta kemahiran diperlukan pada masa hadapan.

“Kejayaan Universiti Melaka (UNIMEL) menerima perakuan Universiti Penuh di bawah Akta Pendidikan Universiti Swasta Mac Mac lalu membuktikan komitmen kerajaan negeri menyediakan institusi pendidikan berkualiti di negeri tercinta ini,” katanya.


Tiger Woods cedera selepas terbabit nahas jalan raya

WASHINGTON 24 Feb. – Legenda golf Amerika Syarikat (AS) Tiger Woods mengalami kecederaan parah pada kaki selepas terbabit dalam nahas jalan raya di California Selatan, lapor Agensi Berita Sputnik.

Sementara itu, Syerif County Los Angeles, Alex Villanueva berkata kereta yang dipandu Woods dipercayai terbabas sebelum merempuh sebatang pokok menyebabkan keretanya berpusing beberapa kali.

Woods, pernah memenangi lima Kejohanan Masters, kemenangan terakhirnya pada 2019, dan empat Kejuaraan PGA. Beliau juga pernah menjuarai tiga kali Terbuka AS.


AS perlu adil terhadap Top Glove – MITI

PENGKALAN BATU 18 Julai – Kerajaan Malaysia meminta agar Amerika Syarikat (AS) berlaku adil kepada syarikat pengeluar sarung tangan getah terbesar dunia, Top Glove Corp Bhd (Top Glove).

Menteri Kanan Perdagangan Antarabangsa dan Industri, Datuk Seri Mohamed Azmin Ali berkata, tindakan AS menyekat eksport produk berkenaan adalah tidak wajar memandangkan syarikat bertaraf antarabangsa itu telah menghulurkan bantuan yang cukup besar sepanjang penularan pandemik Covid-19 baru-baru ini.

Katanya lagi, pihak kerajaan akan berurusan dengan kedutaan AS dalam usaha memastikan operasi produk sarung tangan getah antara yang terbesar di dunia itu tidak terganggu.

“Saya difahamkan pihak Top Glove juga sedang berurusan dengan pihak Kastam Amerika Syarikat untuk memperjelaskan mengenai beberapa andaian dan dakwaan yang telah dilontarkan kepada mereka.

“Proses ini perlu supaya tidak timbul sebarang dakwaan yang tidak berasas kepada mereka. Sebelum ini juga kita pernah menghadapi masalah sama dengan syarikat tempatan yang lain. Tetapi selepas diberi penjelasan, pihak AS telah menarik balik sekatan dan membenarkan eksport produk berkenaan.

“Jadi, kita sangat berharap proses rundingan yang berlangsung berjalan lancar dan di pihak kerajaan, kita akan berbincang dan cuba meyakinkan pihak berkuasa di sana (AS) bahawa Top Glove wajar menyambung semula operasi dan mengeksport produknya di pasaran Amerika,” katanya.

Beliau berkata demikian dalam sidang media selepas mengadakan lawatan kerja ke dua buah kilang iaitu Dominant Opto Technologies Sdn Bhd dan Texas Instruments Electronics Sdn Bhd di Batu Berendam, di sini.

Terdahulu, Amerika Syarikat dilaporkan mengenakan sekatan ke atas dua anak syarikat Top Glove iaitu Top Glove Sdn Bhd dan Tg Medical Sdn Bhd pada Rabu.

Tindakan itu dipercayai berpunca daripada dakwaan bahawa Top Glove menggunakan khidmat buruh paksa hingga menyebabkan syarikat berkenaan diletakkan dalam senarai sekatan oleh Jabatan Kastam dan Perlindungan Sempadanan (CBP).


Perang menentang COVID-19 belum tamat- Dr Noor Hisham

PUTRAJAYA 13 Mei. – “Peperangan masih berjalan dan warga Kementerian Kesihatan (KKM) merupakan pertahanan terakhir bagi memutuskan rantaian COVID-19. Semoga terus berikhtiar dan cuba sedaya upaya bagi membebaskan negara daripada pandemik ini”.

Itu antara pesanan yang dititipkan Ketua Pengarah Kesihatan Tan Sri Dr Noor Hisham Abdullah kepada warga kerja KKM ketika mengadakan sesi tinjauan di Hospital Putrajaya pada hari pertama Aidilfitri, di sini.

Ia merupakan rutin lazim Dr Noor Hisham pada setiap Hari Raya Aidilfitri bagi menyantuni warga KKM sebagai tanda sokongan kepada barisan petugas hadapan kesihatan.

“Petugas kesihatan telah ‘berperang’ untuk tempoh yang amat panjang, iaitu hampir 16 bulan. Kebanyakan kita telah pun lesu dan juga (letih) dari segi mental dan fizikal, tapi kalau kita tidak membantu untuk memutuskan rantaian jangkitan COVID-19, maka ramai komuniti akan dijangkiti virus itu,” katanya kepada media selepas sesi tinjauan terbabit.

KKM juga, kata beliau, sudah bersiapsiaga dengan penyediaan peralatan dan fasiliti kesihatan bagi menghadapi pandemik COVID-19 ditambah lagi jenis varian baharu virus yang dikenal pasti dalam negara.

Dr Noor Hisham mengulangi peringatan mesranya iaitu supaya rakyat sentiasa duduk rumah sekiranya tiada urusan penting dan juga mematuhi prosedur operasi standard (SOP) Perintah Kawalan Pergerakan (PKP).

Sementara itu, seorang penolong pegawai perubatan di hospital berkenaan Mohamad Zahir Omar, 27, berkata biarpun sedih tidak dapat beraya di kampung, namun bersyukur diberi kesempatan berbakti kepada negara dan rakyat pada hari bermakna ini.

“Ini musim pandemik, dan menjadi tanggungjawab saya agar menjalankan tugas yang terbaik dalam memastikan kesihatan rakyat terbela,” kata anak bongsu daripada enam beradik itu yang berasal dari Tanah Merah, Kelantan.

Penyelia jururawat Kamsiyah Krosnin yang sudah berkhidmat dengan KKM selama 24 tahun berkata, beliau pernah bekerja pada Hari Raya Aidilfitri tujuh kali berturut-turut namun akur ia adalah sebahagian daripada tanggungjawabnya.

“Raya atau bukan raya, kita terikat dengan kerja dan perlu berkhidmat mengikut jadual yang ditetapkan. Emosi perlu diketepikan demi tugasan. Nyawa dan kesihatan individu lagi penting, lagi-lagi waktu pandemik ini,” katanya.


8,406 anak asnaf terima bantuan pakaian sekolah MAIM

BUKIT PALAH 10 Mac – Seramai 8,406 anak asnaf dalam kalangan penerima bantuan Majlis Agama Islam Melaka (MAIM) layak menerima sumbangan pakaian sekolah bermula pada bulan ini.

Pada tahun ini setiap anak-anak asnaf tersebut menerima bantuan berjumlah RM 300 yang merangkumi pakaian, kasut dan juga beg sekolah sama ada di peringkat sekolah rendah dan menengah.

Sebahagian daripada ibu bapa turut mengucapkan rasa syukur dan berterima kasih dengan bantuan yang diberi yang mana ianya mampu membantu mengurangkan beban mereka dalam menyediakan peralatan persekolahan.

Seramai 1,850 orang penerima layak menerima bantuan ini di daerah Alor Gajah dan bagi daerah Jasin seramai 1,704 orang manakala 4,516 penerima bagi daerah Melaka Tengah.

Dalam keadaan ekonomi yang masih tidak menentu, menjadi tanggungjawab MAIM untuk menyediakan bantuan seperti ini bagi memastikan anak-anak asnaf mampu mengikuti sesi persekolahan dengan kelengkapan pakaian yang sewajarnya.

Dengan kenaikan harga barang pada ketika ini menjadi keutamaan MAIM untuk terus memastikan kelangkapan persekolahan anak-anak asnaf ini dapat dipenuhi dan memastikan segala bantuan yang ada dapat disampaikan kepada mereka yang layak.

Bantuan berkenaan merupakan antara skim bantuan yang disediakan oleh pihak MAIM dan mampu memberi keyakinan kepada masyarakat Islam di negeri ini untuk melunaskan tanggungjawab sebagai pembayar zakat.

MAIM juga sentiasa komited dalam memastikan setiap asnaf akan mendapat bantuan yang sewajarnya dan orang ramai khususnya masyarakat Islam di negeri ini perlu bersama membantu MAIM mengenal pasti mereka yang layak dibantu bagi memastikan mereka tidak dipinggirkan begitu sahaja.

Sebarang pertanyaan mahupun penyampaian maklumat orang ramai boleh menghubungi MAIM di talian 06-2881882/2881877 atau boleh layari laman sesawang rasmi MAIM di www.maim.gov.my.


Seorang maut, lori muatan diesel jatuh gaung di Lebuhraya Plus

IPOH, 5 Dis – Seorang lelaki maut apabila lori muatan diesel yang dinaikinya terjatuh ke dalam gaung dan terbakar di Kilometer 265 Lebuhraya Utara Selatan (PLUS) arah utara, pagi tadi.

Jurucakap Jabatan Bomba dan Penyelamat Negeri Perak berkata pihaknya menerima panggilan pada 7.52 pagi sebelum sepasukan anggota dari Balai Bomba dan Penyelamat (BBP) Meru dengan bantuan BBP Ipoh digegaskan ke lokasi kejadian.


Dua cedera bas ekspres terbalik di Lebuh Raya PLUS

KUALA LUMPUR, 31 Dis – Seorang wanita warga Thailand dan seorang kanak-kanak perempuan warga Indonesia cedera selepas bas ekspres yang dinaiki mereka terbabas dan terbalik kira-kira 500 meter dari Plaza Tol Rawang arah selatan, Lebuh Raya Utara Selatan (PLUS) dekat sini, awal pagi tadi.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata wanita berusia 65 tahun itu cedera di kepala manakala kanak-kanak berkenaan cedera di bahagian kaki.

Beliau berkata pihaknya menerima panggilan kecemasan pada 1.46 pagi dan seramai 10 anggota bersama beberapa jentera dari Balai Bomba dan Penyelamat (BBP) Rawang telah digerakkan dan tiba di lokasi kira-kira 40 minit kemudian.

“Sebaik tiba, kami dimaklumkan terdapat kemalangan membabitkan sebuah bas ekspres yang membawa 30 penumpang masing-masing 16 lelaki, 12 wanita dan dua kanak-kanak terbabas dan terbalik di tepi lebuh raya berkenaan,” katanya dalam kenyataan hari ini.

Sementara itu, Ketua Polis Daerah Gombak ACP Zainal Mohamed Mohamed berkata hasil siasatan awal mendapati bas dalam perjalanan dari Pulau Pinang menuju ke Terminal Bersepadu Selatan (TBS) itu dipandu oleh seorang lelaki warga tempatan berusia 45 tahun.

Menurut Zainal, setibanya di Kilometer 443, bas terbabit yang dipandu di lorong paling kiri tiba-tiba hilang kawalan lalu terbabas ke longkang di sebelah kiri jalan dan seterusnya terbalik ke kiri.

“Tiada sebarang kecederaan parah direkodkan. Penumpang yang lain telah dibawa ke TBS menaiki kenderaan syarikat bas ekspres terbabit selepas semua dipastikan dalam keadaan selamat tanpa sebarang kecederaan,” katanya dalam kenyataan hari ini.

Zainal berkata kes itu disiasat mengikut Seksyen 42(1) Akta Pengangkutan Jalan (APJ) 1987 dan orang ramai yang mempunyai maklumat mengenai kejadian itu diminta tampil membantu siasatan dengan menghubungi Pegawai Penyiasat Trafik Insp Mohd Shaifuddin Mohd Nor menerusi talian 0176645812 atau 0361262222.


DEWAN rakyat bermula Isnin, pengganti Azalina akan dipilih

KUALA LUMPUR 27 Feb – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dijadual merasmikan pembukaan Mesyuarat Pertama Penggal Kelima Parlimen ke-14 pada Isnin, yang kedua di bawah kerajaan pimpinan Perdana Menteri Datuk Seri Ismail Sabri Yaakob.

Usaha pemulihan negara menuju fasa endemik selain fokus kestabilan politik menerusi hasrat kerajaan membentangkan Rang Undang-Undang Anti Lompat Parti, dijangka antara tumpuan persidangan selama 16 hari hingga 24 Mac itu.

Mesyuarat kali ini juga, sekali lagi dijangka diisi dengan proses pemilihan Timbalan Yang Dipertua Dewan Rakyat yang baharu, bagi menggantikan Datuk Seri Azalina Othman Said yang meletak jawatan pada 23 Ogos 2021.

Mengesahkan perkara itu kepada Bernama, Timbalan Yang Dipertua Dewan Rakyat Datuk Mohd Rashid Hasnon berkata proses pemilihan Timbalan Yang Dipertua Dewan Rakyat baharu telah dimasukkan dalam Aturan Urusan Mesyuara kali ini.

“Sudah pasti akan ada (usul) untuk memilih Timbalan Yang Dipertua Dewan Rakyat kerana buat masa ini hanya saya seorang Timbalan (Yang Dipertua) jadi kita memerlukan seorang lagi (Timbalan Yang Dipertua),” katanya ketika dihubungi hari ini.

Pada Mesyuarat Kedua Penggal Keempat Parlimen ke-14 yang lepas, Azalina melepaskan jawatan itu, bagaimanapun beliau tetap menggalas tanggungjawab sebagai Timbalan Yang Dipertua Dewan Rakyat sementara, sepanjang tempoh persidangan itu berlangsung.

Ketika persidangan pada 25 Okt, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar memaklumkan kepada Dewan Rakyat pemilihan Timbalan Yang Dipertua Dewan Rakyat ditangguhkan ke persidangan akan datang.

Menurut Wan Junaidi, usul perkara itu pada asalnya disenaraikan dalam Aturan Urusan Mesyuarat Kedua Penggal Keempat yang lepas tetapi ditangguhkan bagi membolehkan pindaan Perkara 57 (1)(b) Perlembagaan Persekutuan dibuat untuk menambah jumlah Timbalan Yang Dipertua Dewan Rakyat daripada dua kepada tiga orang.

Perkara 57 (1)(b) Perlembagaan Persekutuan menyatakan Dewan Rakyat hendaklah dari semasa ke semasa memilih dua orang Timbalan Yang Dipertua daripada kalangan ahli Dewan Rakyat.

Menurut takwim mesyuarat Dewan Rakyat yang dimuat naik dalam laman web rasmi Parlimen Malaysia, selain pembentangan usul Menjunjung Kasih dan Perbahasan Titah Diraja, ahli-ahli Dewan Rakyat akan mengambil bahagian dalam perbahasan usul itu selama empat hari mulai 7 Mac.

Takwim itu turut menyenaraikan sesi pembentangan rang undang-undang dan urusan kerajaan yang lain akan berlangsung pada empat hari terakhir persidangan bermula 21 Mac.

Sementara itu, Mesyuarat Dewan Negara turut akan dirasmikan serentak dengan Dewan Rakyat dan persidangan akan berlangsung selama sembilan hari bermula 21 Mac.

Dalam pada itu, sebagai usaha berterusan meminimumkan risiko jangkitan COVID-19 di Parlimen, Yang Dipertua Dewan Rakyat Datuk Azhar Azizan Harun berkata prosedur operasi standard (SOP) bagi persidangan Parlimen, kekal seperti sebelum ini.

Beliau berkata Ahli Parlimen dan petugas diwajibkan menjalani ujian Reverse Transcription-Polymerase Chain Reaction (RT-PCR) tiga hari sebelum persidangan berlangsung selain penghadang lutsinar di tempat Ahli Parlimen sebagai langkah menetapkan penjarakan fizikal akan terus dipasang.

“Saringan COVID-19 yang dijalankan dua hari bermula Khamis (24 Feb) di bangunan Parlimen, mengesan 146 kes positif daripada 1,474 petugas Parlimen, wakil media dan Ahli Parlimen yang disaring,” katanya.

Bagaimanapun, Azhar memaklumkan seramai 183 Ahli Parlimen tidak hadir bagi menjalani saringan RT-PCR di Parlimen, sebaliknya menjalani saringan kendiri (atas kapasiti sendiri) dan Dewan Rakyat akan mendapatkan keputusan saringan mereka sebelum persidangan.

Yang Dipertua Dewan Rakyat itu berkata tiada had jumlah Ahli Parlimen di dalam dewan persidangan pada satu-satu masa ditetapkan, namun mereka dinasihatkan melakukan penggiliran.


PM harap tentera darat terus komited pertahan kedaulatan negara

KUALA LUMPUR, 1 Mac – Bersempena Hari Tentera Darat ke-89 yang disambut hari ini, Perdana Menteri Datuk Seri Ismail Sabri Yaakob berharap anggota pasukan keselamatan itu terus komited melaksanakan tugas demi mempertahankan kedaulatan ibu pertiwi.

Sambil menzahirkan penghargaan atas pergorbanan, perjuangan dan khidmat bakti yang dicurahkan, Ismail Sabri menerusi catatan di Facebook berkata peranan dimainkan anggota Tentera Darat termasuk ketika pandemik COVID-19 serta bencana banjir merupakan sesuatu yang tidak ternilai harganya.

“Di perbatasan yang penuh cabaran, Tentera Darat mempertaruhkan nyawa dan air mata. Berbekalkan semangat yang tinggi dan ikhlas, mereka berjuang mempertahankan kedaulatan tanah air.

“Saya menjadi saksi bahawa Tentera Darat menjadi sandaran rakyat sebagai tempat titipnya sebuah pengharapan apabila warga Tentera Darat juga membantu mangsa banjir di seluruh negara. Di bawah panas terik jua, mereka cekal membersih, membaiki semula rumah, membina jambatan, dan merawat Keluarga Malaysia yang ditimpa kesakitan melalui Hospital Medan,” katanya.

Sambutan Hari Tentera Darat ke-89 dengan tema ‘Kesejahteraan Keluarga Tentera Darat Diutamakan, Kedaulatan Negara Terjamin’ tahun ini berlangsung secara fizikal dengan mematuhi prosedur operasi standard (SOP) ketat di Kem Segenting di Port Dickson, Negeri Sembilan hari ini.- BERNAMA


Pendakwaan sambung hujah dalam rayuan kes SRC Najib

PUTRAJAYA, 19 Ogos – Pihak pendakwaan akan meneruskan hujahan lisan mereka dalam pendengaran rayuan kes SRC International Sdn Bhd Datuk Seri Najib Tun Razak di Mahkamah Persekutuan hari ini.

Timbalan Pendakwa Raya Datuk V.Sithambaram membentangkan penghujahan pada 9.30 pagi ini di hadapan panel lima hakim diketuai Ketua Hakim Negara Tun Tengku Maimun Tuan Mat.

Hari ini merupakan hari kedua rayuan itu didengar di hadapan panel yang turut dianggotai Hakim Besar Sabah dan Sarawak Tan Sri Abang Iskandar Abang Hashim serta Hakim Mahkamah Persekutuan terdiri daripada Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd.

Semalam, mahkamah menolak permohonan peguam Hisyam Teh Poh Teik untuk menarik diri daripada mewakili Najib dan memerintahkan pihak pendakwaan untuk membentangkan penghujahan.

Pada 28 Julai 2020, Hakim Datuk Mohd Nazlan Mohd Ghazali, yang kini hakim Mahkamah Rayuan, menjatuhkan hukuman penjara 10 tahun terhadap Najib bagi setiap tiga pertuduhan pecah amanah jenayah (CBT) dan setiap tiga pertuduhan pengubahan wang haram, dan penjara 12 tahun serta denda RM210 juta (jika gagal bayar, penjara lima tahun) bagi tuduhan menyalahgunakan kedudukan.


Ada nelayan bersekongkol, jadi tali barut bawa masuk pendatang di Langkawi

LANGKAWI 23 Jun – Terdapat dalam kalangan nelayan di Langkawi yang dipercayai menjadi tali barut kepada sindiket penyeludupan pendatang tanpa izin, ke pulau peranginan itu, kata Menteri Dalam Negeri Datuk Seri Hamzah Zainuddin.

Beliau berkata Kementerian Dalam Negeri (KDN) menerima makluman awal mengenai perkara itu, dan berdasarkan maklumat itu juga terdapat sindiket yang membawa masuk pendatang tanpa izin ke negara ini, sedang berada di negara jiran dan hanya menunggu masa memasuki perairan Malaysia.

“Mereka ini (komuniti nelayan yang menjadi tali barut) bekerjasama dengan sindiket ini di tengah-tengah lautan, dan menyeludup masuk pendatang tanpa izin menggunakan bot-bot mereka,” katanya pada sidang media selepas membuat tinjauan pematuhan prosedur operasi standard Perintah Kawalan Pergerakan, di sini, semalam.

Turut serta dalam lawatan itu Menteri Pertanian dan Industri Makanan Datuk Seri Dr Ronald Kiandee, Ketua Pengarah Imigresen Datuk Khairul Dzaimee Daud, Ketua Pengarah Agensi Penguatkuasaan Maritim Malaysia (APMM) Laksamana Maritim Datuk Mohd Zubil Mat Som, dan Ketua Polis Kedah Datuk Kamarul Zaman Mamat.

Hamzah berkata beliau telah meminta Polis Diraja Malaysia, APMM dan National Task Force untuk membantu dan mengekang kemasukan pendatang tanpa izin itu ke negara ini.

“Jika dahulu modus operandi mereka masuk ke negara ini dengan menggunakan bot-bot besar, maka sekarang mereka menukar strategi dengan menetap sementara di pulau-pulau kecil memerhati pergerakan pihak berkuasa.

“Mereka ini akan menunggu masa dan jika tidak ada rondaan pada waktu itu maka mereka akan masuk sedikit demi sedikit menggunakan bot-bot yang dibawa sindiket…dan bila tiba di perairan negara telah ada orang yang menunggu mengambil mereka ini, itulah cara yang mereka buat sekarang ini,” katanya.

Sehubungan itu Hamzah berkata, beliau turut mengadakan pertemuan dengan beberapa Pengerusi Persatuan Nelayan serta warga nelayan di Langkawi, bagi memberi penerangan dan nasihat supaya tidak terjerumus dalam jenayah, yang boleh memusnahkan diri mereka dan negara.

“Kami bukan hanya memberi bantuan makanan asas kepada mereka (komuniti nelayan), malah kita mahu mereka ini sedar bahawa dalam kalangan mereka ini ada yang melakukan jenayah, yang tidak sepatutnya dilakukan oleh rakyat Malaysia,” katanya.


Inspektor Sheila didakwa aib kehormatan lans koperal, pemuda dan ugut warga emas

KUALA LUMPUR, 26 Jun – Seorang inspektor wanita yang tular di media sosial baru-baru ini dihadapkan di dua Mahkamah Majistret Selayang di sini atas dua pertuduhan mengaibkan kehormatan seorang anggota polis berpangkat lans koperal dan seorang pemuda serta satu tuduhan melakukan ugutan jenayah ke atas seorang wanita warga emas.

Sheila Sharon Steven Kumar, 35, membuat pengakuan tidak bersalah bagi ketiga-tiga pertuduhan itu selepas pertuduhan terhadapnya dibacakan di hadapan Majistret Nur Hafizah Rajuni dan Majistret Chai Guan Hock.

Di hadapan Majistret Nur Hafizah, wanita itu didakwa menyebut berkenaan pangkat lans koperal dengan cara tidak wajar kepada Lans Koperal Abdul Arif Farhan Abdul Razak dengan maksud untuk mengaibkan kehormatannya di No 8, Jalan SG 1/1, Taman Sri Gombak di sini, pada 1.25 tengah hari, 15 Jun lepas.

Dia dituduh mengikut Seksyen 509 Kanun Keseksaan yang memperuntukkan hukuman penjara maksimum lima tahun atau denda atau kedua-duanya, jika sabit kesalahan.

Timbalan Pendakwa Raya Anis Farhah Ahmad Hilmi mencadangkan jaminan RM5,000 dengan seorang penjamin, namun peguam M. Manoharan yang mewakili Sheila memohon anak guamnya dikenakan jaminan bon atau jaminan paling rendah dengan alasan dia berkhidmat dengan Polis Diraja Malaysia (PDRM) sejak tujuh tahun lepas dan tertuduh daripada keluarga yang baik.

“Ayah tertuduh hadir sebagai penjamin dan untuk makluman, ayahnya merupakan bekas pegawai polis yang telah berkhidmat di PDRM selama 39 tahun. Anak guam saya hanya mahu mendisiplinkan pengadu,” kata Manoharan.

Di hadapan Majistret Chai, wanita itu didakwa mengugut M. Silverkoomarie, 69, dengan niat untuk mendatangkan kegentaran kepada wanita warga emas itu pada 12 tengah hari di tempat dan tarikh sama, mengikut Seksyen 506 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan.

Pegawai polis wanita itu juga didakwa menghina kesopanan seorang lelaki, P. Taneswaran, 31, dengan berkata “you tengok badan you, gemuk, botak dan badak sumbu” di lokasi dan tarikh sama, pada 1 tengah hari.

Mahkamah membenarkan tertuduh diikat jamin RM5,000 dengan seorang penjamin bagi ketiga-tiga pertuduhan dan menetapkan 7 Ogos ini untuk sebutan semula kes.


Akta baharu larang aktiviti merokok masih di peringkat libat urus

SERDANG, 3 Mac – Penggubalan rang undang-undang bagi melarang aktiviti merokok dan pemilikan sebarang produk merokok termasuk rokok elektronik (vape) terhadap generasi muda yang lahir selepas 2005 masih di peringkat sesi libat urus, kata Menteri Kesihatan Khairy Jamaluddin.

Katanya walaupun beliau berhasrat untuk membentangkan akta baharu itu pada sidang Parlimen sekarang namun masih terdapat beberapa peringkat libat urus yang perlu dijalankan termasuk dengan badan bukan kerajaan (NGO) dan pemain industri.

“Apabila semua proses selesai, akta ini akan dibentangkan sama ada sesi kali ini atau sesi akan datang,” katanya dalam sidang media selepas merasmikan Hari Pendengaran Sedunia 2022 di sini hari ini.

Khairy pada 17 Feb lepas mengumumkan pengenalan akta tersebut bertujuan mengurangkan keterdedahan generasi akan datang terhadap rokok dan produk tembakau kerana pengambilannya adalah faktor utama kejadian kanser dan menyumbang 22 peratus kematian akibat kanser.

Dalam perkembangan lain, Khairy berkata pihaknya sedang mendapatkan pandangan penasihat undang-undang berhubung kesesuaian masa bagi membentangkan laporan Jawatankuasa Siasatan Bebas Insiden Kebakaran Hospital Sultanah Aminah (HSA), Johor Bahru kepada umum.

“Memang hasrat saya untuk bentang laporan itu. Tidak ada sebab untuk kami simpan sebagai suatu laporan rahsia cuma ketika ini kami sedang cari masa sesuai,” katanya.

Dalam kebakaran pada 25 Okt 2016, enam pesakit maut apabila wad Unit Rawatan Rapi di tingkat dua bangunan lima tingkat HSA terbakar, manakala seorang lagi pesakit, dua jururawat dan seorang pelatih fisioterapi cedera akibat terhidup asap.

Ditanya mengenai masalah kekurangan ruang parkir di fasiliti kesihatan kerajaan, Khairy berkata pihaknya akan meneliti semula cadangan pembinaan parkir bertingkat bagi menyelesaikan isu terbabit.

“Isu ini merupakan isu besar. Sejak saya dilantik sebagai Menteri Kesihatan, saya terima banyak aduan berhubung perkara ini. Kami akan teliti semula cadangan parkir bertingkat. Ini untuk keselesaan pesakit dan pengunjung hospital kerajaan,” katanya.- BERNAMA


Parlimen lulus pindaan akta naikkan cuti paterniti kepada tujuh hari

Timbalan Menteri Sumber Manusia Datuk Awang Hashim ketika membentangkan Rang Undang-Undang Kerja (Pindaan) 2021 untuk bacaan kali kedua berkata ia bertujuan memberi ruang kepada pekerja lelaki yang isterinya bersalin supaya dapat menguruskan kelahiran anak dalam tempoh mencukupi.

“Cadangan ini juga selaras dengan Pekeliling Perkhidmatan Sumber Manusia Ceraian SR.5.4.2 yang menekankan konsep mengutamakan keluarga. Melalui pindaan ini, pekerja lelaki sektor swasta akan turut menikmati faedah yang sama seperti penjawat awam,” katanya.

Seramai 19 Ahli Parlimen daripada blok kerajaan dan pembangkang mengambil bahagian membahaskan rang undang-undang itu dengan kebanyakannya menyentuh isu cuti paterniti, cuti bersalin, gaji minimum serta buruh paksa.

Ahmad ketika menggulung rang undang-undang itu berkata kelayakan cuti paterniti terhad kepada lima kali kelahiran tanpa mengira bilangan isteri dan cuti bermula pada hari isteri bersalin manakala pekerja lelaki, antara lain, perlu bekerja sekurang-kurangnya 12 bulan dengan majikan sama.

Beliau berkata pindaan itu juga melibatkan pertambahan cuti bersalin dari 60 hari kepada 98 hari selaras Konvensyen Pertubuhan Buruh Antarabangsa (ILO).

Persidangan Dewan Rakyat hari ini turut meluluskan Rang Undang-Undang Kawalan Bekalan (Pindaan) 2021 bagi meminda Akta Kawalan Bekalan 1961 (Akta 122).

Rang undang-undang itu, yang dibentangkan Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid, diluluskan dengan lebih suara bersetuju selepas dibahas 14 Ahli Parlimen.

Antara lain, rang undang-undang itu bertujuan memberi kuasa kepada pengawal, pegawai bekalan, pegawai polis berpangkat tidak rendah daripada inspektor atau pegawai kastam untuk menahan tanpa waran orang yang dipercayai melakukan atau cuba melakukan kesalahan di bawah Akta 122.


MPC saran pemain industri ekonomi digital manfaat penubuhan unit #MyMudah

KUALA LUMPUR, 1 Feb – Perbadanan Produktiviti Malaysia (MPC) berharap para pemain industri ekonomi digital dapat memanfaat sepenuhnya penubuhan Unit #MyMudah di Dewan Perdagangan Digital Malaysia (MDCC) untuk meningkatkan produktiviti dan prestasi perniagaan.

Ketua Pengarah Datuk Abdul Latif Abu Seman berkata landskap ekonomi negara dan global terus berubah dengan dipengaruhi perkembangan semasa, menyaksikan teknologi digital menjadi antara faktor penting yang memberi kesan kepada perubahan tersebut.

Pada masa yang sama, teknologi digital turut memberi impak kepada pertumbuhan produktiviti dan daya saing perniagaan, katanya dalam satu kenyataan hari ini.

“Data daripada Jabatan Perangkaan Malaysia menunjukkan pendapatan dari ekonomi digital merekodkan nilai sejumlah RM801.2 bilion di sepanjang bulan Januari hingga September 2021, dengan peningkatan sebanyak 23.4 peratus berbanding tempoh yang sama tahun sebelumnya.

“Berdasarkan trend kenaikan ini, peraturan perniagaan yang berkaitan dengan ekonomi digital harus diperkemaskan agar ia menyokong persekitaran dan aktiviti perniagaan yang berkaitan,” kata Abdul Latif.

Pasukan Petugas Khas Pemudahcara Perniagaan dan MPC ditugaskan untuk menerajui inisiatif Unit #MyMudah yang bertujuan meringankan beban peraturan yang tidak wajar ke atas perniagaan.

Melalui Mesyuarat Majlis Tindakan Ekonomi, kerajaan telah bersetuju dengan cadangan penubuhan Unit #MyMudah di persatuan perniagaan, kementerian, agensi kerajaan, kerajaan negeri, dan pihak berkuasa tempatan bagi menambahbaik persekitaran perniagaan melalui semakan peraturan agar ia tidak membebankan pemain industri dengan kos pematuhan yang tinggi.

Sementara itu, Presiden MDCC, Chris Daniel Wong menyeru ahli MDCC untuk menggunakan platform #MyMudah bagi menyuarakan pandangan, isu, dan cabaran berkaitan peraturan agar pertumbuhan produktiviti ekonomi digital dapat berkembang dengan lebih pesat dan syarikat-syarikat akan lebih berdaya saing di rantaian nilai yang lebih tinggi.- BERNAMA


Bot hanyut: Tiga nelayan selamat bertahan minum air

KEPALA BATAS, 22 Mac – Tiga nelayan yang diselamatkan bot pukat tunda semalam, hanya bertahan dengan minum air sepanjang lebih 24 jam hanyut di laut selepas bot yang dinaiki mereka kehabisan minyak ketika menangkap ikan di perairan Teluk Bahang, dekat sini pada Ahad (20 Mac).

Mangsa, Muhammad Firdaus Shamsudin, 34; Afzanizul Zakaria, 44; dan Ruzaini Saad, 43; keluar menangkap ikan dari Pangkalan Sungai Tembus, Penaga pada 5 pagi, Ahad dan sepatutnya pulang ke jeti sebelum 12 tengah hari, hari yang sama.

Selepas bot mereka kehabisan minyak mereka terkandas di tengah laut dan kemudian bot mereka hanyut dibawa arus hingga ke kawasan perairan Langkawi, Kedah sebelum diselamatkan bot pukat tunda yang sedang menangkap ikan, pada 7 malam semalam.

Menceritakan detik cemas itu, Afzanizul berkata bot yang dinaiki secara tiba-tiba kehabisan minyak ketika bersiap sedia hendak pulang ke jeti dan dalam masa sama bekalan makanan juga sudah habis kerana mereka selalunya turun ke laut kira-kira enam hingga tujuh jam sahaja.

“Memang ada air sahaja dan waktu itu juga tak nampak bot lain berhampiran kami…jadi kami hanya bertahan dengan meminum air semata-mata dan sepanjang tempoh hanyut, saya dan dua lagi rakan hanya mampu berdoa supaya selamat kerana fikirkan keluarga di Penaga.

“Ketika hanyut, berlaku ribut malam itu (Ahad) dan kami bertiga bertindak baring di dalam bot kerana bimbang keselamatan serta dalam masa sama berharap bot tidak terbalik dipukul ombak besar. Alhamdulillah mujur semalam ada bot lain yang ternampak kami, lalu mereka membantu melancarkan urusan kami sehingga pulang ke jeti hari ini,” katanya ketika ditemui di Jeti Pangkalan Sungai Tembus, di sini hari ini.

Rakannya, Ruzaini berkata sebaik diselamatkan bot pukat tunda itu, mereka diberikan makanan dan minuman serta membantu menarik bot nelayan dengan turut memberikan bekalan minyak supaya dapat kembali semula ke jeti hari ini.

“(Ketika kejadian) kami cuba hubungi rakan-rakan lain namun talian telefon bimbit memang tiada sepanjang tempoh bot hanyut dan ketika ini, kami hanya mampu berserah kepada Allah sahaja namun tetap berdoa supaya selamat. Alhamdulillah akhirnya ada bot lain nampak kami dan saya bersyukur sangat dan berterima kasih kepada nelayan yang membantu,” katanya sambil memaklumkan ini pengalamannya yang pertama bot hanyut sepanjang hampir 10 tahun menjadi nelayan.

Ibu kepada Afzanizul, Rohani Ali yang turut berada di jeti itu sejak awal pagi semalam selepas dimaklumkan bot nelayan tidak pulang dan gagal dikesan, bersyukur kerana anak kelima daripada enam beradik tersebut pulang bersama dua lagi nelayan yang juga anak kepada sepupunya dengan selamat.

“Selepas dimaklumkan bot mereka hilang, saya dan keluarga hanya mampu berdoa dan kami turut membaca Yasin supaya mereka dapat ditemui dengan selamat. Alhamdulillah mereka ditemui selamat dan saya berterima kasih kepada semua pihak terlibat dalam operasi mencari ini,” katanya yang beberapa kali menahan sebak kerana gembira anaknya selamat.

Dalam pada itu, Ketua Polis Daerah Seberang Perai Utara (SPU) ACP Mohd Radzi Ahmad yang turut berada di jeti itu berkata tiga nelayan berkenaan berada di perairan Teluk Bahang untuk menangkap ikan sebelum bot dinaiki mereka kehabisan minyak ketika mahu pulang ke jeti dan bot hanyut dibawa arus hingga ke kawasan perairan Langkawi.

Katanya tiga nelayan itu menggunakan kaedah mengibarkan bendera merah bagi mendapatkan bantuan dan ketika terkandas di tengah laut sebuah bot pukat tunda nelayan Tanjung Dawai yang melalui kawasan tersebut menyelamatkan mereka kira-kira 7 malam semalam.

“Susulan itu, bot mereka ditunda ke Pulau Bidan di daerah Yan, Kedah dan kesemua mangsa berehat di sana sebelum diberikan tiga tong petrol oleh nelayan tersebut untuk pulang semula ke jeti nelayan di Sungai Tembus, di sini dan tiba kira-kira 10.30 pagi, tiga nelayan itu dihantar ke Hospital Kepala Batas untuk pemeriksaan kesihatan,” katanya.

Sementara itu, Pengarah Agensi Penguatkuasaan Maritim Malaysia (Maritim) Pulau Pinang Kept Abd Razak Mohamed berkata mayat warga Thailand yang dilaporkan hilang selepas bot yang dinaikinya bersama dua lagi nelayan, karam akibat kejadian angin kuat semalam telah ditemukan di kawasan berhampiran Pulau Kendi dekat sini hari ini.

Katanya mangsa, Sorawit Thapchaiyut ditemui dalam keadaan badannya tersangkut pada pukat berdekatan bot berkenaan kira-kira 10 pagi dan mayatnya dihantar ke Hospital Pulau Pinang untuk dibedah siasat.

Dalam kejadian itu, dua nelayan selamat iaitu Tan Soon Gin, 36, dan warga Thailand, Pai San Chu Kaw, 40-an manakala seorang lagi dikhuatiri lemas selepas bot dinaiki mereka tenggelam di perairan Pulau Kendi antara 5 hingga 6 pagi semalam ketika mereka sedang menangkap ikan di lokasi berkenaan.- BERNAMA


Jabatan Pertanian Johor Sasar lahir 200 banduan mahir bertani

KLUANG 29 Mac – Jabatan Pertanian Negeri Johor menyasarkan untuk melahirkan 200 banduan berkemahiran dalam bidang penanaman sayur-sayuran dan buah-buahan daripada Penjara Kluang, di sini, dalam tempoh dua tahun.

Pengarahnya, Alang Mad Daud Dawan berkata usaha berkenaan yang dilaksanakan dengan kerjasama Jabatan Penjara Negeri telah dimulakan sejak November tahun lalu dan kini berjaya melahirkan 23 banduan berkemahiran dalam bidang berkenaan.

Katanya, antara tanaman yang diberi tumpuan dalam program ini ialah cili dan timun dengan hasil 200kg cili dan dua tan timun bagi sekali tuaian.

“Dalam program ini, Jabatan Pertanian bukan sahaja mengajar para penghuni penjara menanam dan menuai hasil tanaman, namun mereka turut diajar kepatuhan Amalan Pertanian Baik (MyGap) agar sayuran yang dihasilkan selamat untuk dimakan.

“Buat masa ini, kaedah tanaman ini dijalankan secara konvensional tetapi untuk masa yang akan datang, kita akan mengajar mereka kaedah tanaman sayuran secara fertigasi terutama terhadap cili,”katanya, hari ini.

Beliau berkata demikian kepada pemberita selepas Majlis Penyampaian Sijil Asas Pertanian Kerjasama Jabatan Pertanian Negeri Johor dan Jabatan Penjara Malaysia yang turut dihadiri oleh Pengarah Penjara Negeri Johor, Abd Wahab Kassim di Pusat Reintegrasi Penghuni (PRP) Kluang, di sini.

Kata Alang lagi, pada masa depan, selain memfokuskan tanaman sayuran, pihaknya juga bercadang untuk mengusahakan tanaman nanas bagi penghuni penjara terbabit.

Di samping itu, pihaknya juga kini dalam perancangan untuk menjalankan kerjasama dengan Penjara Simpang Renggam bagi mendidik penghuni penjara itu dalam ilmu pertanian.

“Tujuan kita mendidik dan mengajar penghuni penjara ini dengan ilmu pertanian adalah untuk menjadikan mereka ini mempunyai pengalaman, sekali gus dapat menggunakannya apabila bebas kelak.

Ini sekali gus memastikan mereka tidak mengulangi kesilapan yang sama dan tidak mustahil dengan ilmu ini, mereka juga boleh menjadi usahawan berjaya,” katanya.


Hutang berkaitan Lebuhraya DASH perlu dijelaskan

KUALA LUMPUR, 18 Okt – Sebarang hutang berkaitan projek Lebuhraya Bertingkat Damansara-Shah Alam (DASH) yang dibuka baru-baru ini perlu dijelaskan, kata Perdana Menteri Datuk Seri Ismail Sabri Yaakob.

“Mesti ada sebab bayaran tersebut tidak dijelaskan, dan walaupun selepas projek tersebut siap, kita harus melihat sama ada ia memenuhi kepuasan kementerian,” katanya kepada pemberita selepas merasmikan konvensyen sempena mesyuarat agung tahunan Persatuan Kontraktor Melayu Malaysia (PKMM) di sini, pada Selasa.

13 persimpangan itu ialah Puncak Perdana, Alam Suria, Denai Alam, Kampung Melayu Subang, Pinggiran Subang, Subang Dua, Subang Airport, RRIM (Kwasa Damansara), Surian, Seksyen 5 Kota Damansara, Sunway Damansara, Damansara Perdana dan Penchala.

Ia menghubungkan tiga lebuh raya utama iaitu Lebuhraya Koridor Guthrie (GCE), Lebuhraya Damansara-Puchong (LDP) dan Lebuhraya Skim Penyuraian Trafik Kuala Lumpur Barat (SPRINT).


PRU15: BN,PH masing-masing yakin bentuk kerajaan

KUALA LUMPUR, 19 Nov — Pemimpin utama Barisan Nasional (BN) dan Pakatan Harapan (PH) hari ini meluahkan keyakinan bahawa gabungan parti politik masing-masing mampu memenangi Pilihan Raya Umum ke-15 (PRU15) sekali gus membentuk kerajaan Persekutuan.

Pengerusi BN Datuk Seri Dr Ahmad Zahid Hamidi berkata BN dapat memperoleh kerusi yang mencukupi untuk membentuk kerajaan, berdasarkan laporan yang diterima pihaknya menerusi kiraan yang dilakukan di Pusat Daerah Mengundi (PDM) di seluruh negara.

“BN mengharapkan dan berdoa mudah-mudahan kita akan dapat jumlah kerusi yang mencukupi bagi BN membentuk kerajaan,” katanya kepada pemberita selepas melakukan pengundian di Madrasah Manbail Ulum Sungai Nipah Darat, Bagan Datuk, Perak hari ini.

“Kami telah melakukan yang terbaik dan amat yakin berdasarkan penilaian awal dan keghairahan pengundi yang ingin melihat perubahan pada negara, terutamanya dalam kalangan orang muda,” katanya selepas mengundi di Sekolah Kebangsaan Seri Penanti, Bukit Mertajam, Pulau Pinang hari ini.

BN dan PH antara empat gabungan politik besar negara yang memasuki gelanggang PRU15 selain Perikatan Nasional (PN) dan Gabungan Tanah Air (GTA).

Dijangka lebih 20 juta pemilih berdaftar akan keluar mengundi pada PRU15 hari ini bagi memilih wakil rakyat di kawasan masing-masing untuk tempoh lima tahun akan datang.

Turut diadakan serentak ialah pengundian bagi Pilihan Raya Kecil (PRK) Dewan Undangan Negeri (DUN) Bugaya, Sabah yang tertangguh ekoran proklamasi darurat bagi mencegah penularan COVID-19.


‘Tak semonggah boto perangai ko jang!’

SEREMBAN 3 Jun – Taktik dua lelaki cuba membekalkan dadah untuk rakan mereka yang dikuarantin kerana positif COVID-19 dengan memasukkan bahan itu di dalam bungkusan makanan, berjaya dihidu polis yang bertindak menahan mereka semalam.

Ketua Polis Daerah Port Dickson Superintendan Aidi Sham Mohamed berkata, lelaki tempatan berusia 27 dan 35 tahun terbabit datang ke Pusat Kuarantin dan Rawatan Berisiko Rendah COVID-19 (PKRC) di Politeknik Port Dickson bagi memberikan dadah jenis syabu itu kepada rakan mereka.

“Hasil pemeriksaan ke atas bungkusan makanan yang dibawa suspek, polis menemukan satu bungkusan plastik mengandungi ketulan berbentuk kristal disyaki dadah jenis syabu seberat 1.4 gram. Turut dirampas satu tiub kaca dibalut tisu dipercayai alatan menghisap dadah,” katanya dalam kenyataan di sini hari ini.

Aidi Sham berkata berkata ujian saringan air kencing mendapati kedua-dua lelaki berkenaan positif dadah jenis methamphetamine dan kes disiasat di bawah Seksyen 12(2) Akta Dadah Berbahaya 1952.

Dalam perkembangan lain, Aidi Sham berkata pihaknya mengeluarkan 29 kompaun atas pelbagai kesalahan membabitkan pelanggaran prosedur operasi standard Perintah Kawalan Pergerakan setakat semalam.


Rakyat Melaka diyakini syarikat Jerman

AYER KEROH 1 Jun – Syarikat pembuatan elektronik dari Jerman, Muehlbauer Group BiH menunjukkan keyakinan tinggi terhadap Negeri Melaka apabila menyerahkan urusan pengendalian, pentadbiran dan pengoperasian mereka kepada tenaga kerja yang merupakan anak jati negeri ini sepenuhnya.

Ketua Menteri Datuk Seri Ab Rauf Yusoh berkata, perkara itu dimaklumkan kepada beliau menerusi lawatan kerjanya ke pusat operasi syarikat berkenaan di Roding, Jerman, pada Khamis.

Menurutnya, selain lawatan, beliau yang mengetuai delegasi Kerajaan Negeri Melaka turut mengadakan mesyuarat ’empat mata’ bersama wakil kerja tertinggi syarikat berkenaan.

“Kerajaan Negeri Melaka komited untuk bekerjasama lanjut dengan Muehlbauer Group yang berhasrat untuk mengembangkan operasi semasa bagi perkhidmatan mereka di Negeri Melaka.

“Sebagai pemimpin negeri, tiada yang lebih membanggakan saya apabila mengetahui Muehlbauer mempunyai keyakinan tinggi terhadap rakyat Negeri Melaka sehingga menyerahkan urusan pengendalian, pentadbiran dan pengoperasian kilang Muehlbauer Technologies Sdn. Bhd. di Ayer Keroh kepada rakyat Melaka sepenuhnya.

Lawatan ke syarikat yang mempunyai pengkhususan dalam teknologi sehenti kad pintar, pasport/ e-Pasport, semikonduktor dan industri teknologi Identifikasi Frekuensi Radio (RFID) itu turut dihadiri Timbalan Exco Pelaburan, Perindustrian dan Pembangunan TVET negeri, Datuk Khaidhirah Abu Zahar dan Timbalan Setiausaha Kerajaan Negeri (Pembangunan) Badaruddin Mohd Kassim.

Hadir sama, Ketua Pegawai Eksekutif Perbadanan Melaka (MCORP) Datuk Mashitah Ismail; Pengarah Lembaga Pembangunan Pelaburan Malaysia (MIDA) Munich Wan Farulnizam dan Pengarah MIDA Negeri Melaka Jaibalan Harirajan.

Terdahulu, delegasi Kerajaan Negeri Melaka disambut Naib Presiden Tecurity Muehlbauer Group Ludwig Huber; Pengarah Urusan Automasi Muehlbauer Group Georg Brandl dan Pengarah Teknikal, Perhimpunan, Pengurusan Projek, Penyelidikan & Pembangunan, Kemudahan Automasi Muehlbauer Technologies Sdn. Bhd. Saravanan Swamenathan.


Restoran asam pedas terbesar Malaysia terima pengunjung Februari ini

KLEBANG 27 Jan- Restoran Asam Pedas Power Perigi Hang Li Po akan memulakan operasi 15 Februari ini bakal menjadi satu lagi tarikan pelancong yang bercuti di negeri ini.

Pemiliknya Muhammad Firdaus Abdul Aziz berkata, cawangan keempat itu juga bakal mendapat pengiktirafan daripada Malaysia Book Of Records (MBOR) kerana mampu menampung hingga sehingga 1,500 pelanggan pada satu masa.

“Kita sediakan sebanyak 360 meja dan sasaran kami adalah menghidangkan 1.5 juta masakan asap pedas setahun. Pengiktirafan daripada MBOR nanti bakal menjadikan restoran ini sebagai antara lokasi tarikan utama pelancong,” katanya.

“Kuah asam pedas ditawarkan ada dua jenis iaitu ‘original’ (asli) dan pedas. Pedas original tidaklah terlalu pedas masih sesuai untuk kanak-kanak dan pelancong asing.

Muhammad Firdaus berkata, idea membuka restoran asam pedas terbesar itu timbul selepas kerajaan memberi kelonggaran dengan membenarkan pelanggan makan di restoran (dine-in).

“Ketika itu, saya lihat ramai yang datang ke Melaka untuk menikmati asam pedas hingga menyebabkan kedai dan restoran menjual hidangan itu penuh. Timbul idea untuk buka cawangan keempat dengan keluasan boleh menampung pelanggan dalam jumlah yang ramai.

“Bukan saja selesa pelanggan datang bersama keluarga tak perlu tunggu lama untuk menjamah hidangan, parkir juga banyak boleh menampung 150 kenderaan pada satu masa,” katanya.


Amaran angin kencang, laut bergelora di beberapa negeri hingga 25 Jan

KUALA LUMPUR, 20 Jan – Jabatan Meteorologi Malaysia (MetMalaysia) mengeluarkan amaran angin kencang dan laut bergelora yang dijangka berlaku di beberapa kawasan perairan negara hingga Rabu depan (25 Jan).

MetMalaysia dalam kenyataan hari ini memaklumkan amaran kategori pertama membabitkan kejadian angin kencang timur laut berkelajuan 40 hingga 50 kilometer sejam (km/j) dengan ombak mencapai ketinggian hingga 3.5 meter dijangka berlaku di kawasan perairan Johor Timur, Pahang, Terengganu dan Kelantan dan keadaan itu berbahaya kepada bot kecil, rekreasi dan sukan laut.

Amaran kenaikan paras air laut turut dikeluarkan MetMalaysia yang dijangka berlaku di kawasan perairan Terengganu dan Kelantan sehingga esok dan keadaan itu berisiko kepada limpahan air laut di pesisir pantai.

Amaran kategori ketiga melibatkan fenomena angin kencang timur laut dengan kelajuan melebihi 60 km/j dengan ombak mencapai ketinggian melebihi 4.5 meter dijangka berlaku di kawasan perairan utara Condore hingga Rabu depan dan keadaan itu berbahaya kepada semua aktiviti pantai dan perkapalan termasuk pekerja di pelantar minyak.

Bagi amaran kategori kedua, angin kencang timur laut berkelajuan 50 hingga 60 km/j dengan ombak mencapai ketinggian sehingga 4.5 meter dijangka berlaku di kawasan perairan utara Tioman, selatan Condore, barat Reef North hingga Rabu ini.

MetMalaysia turut mengeluarkan amaran angin kencang dan laut bergelora kategori pertama di kawasan perairan selatan Samui, selatan Tioman, Bunguran, timur Reef North, utara Reef South, Layang-Layang dan Palawan hingga Rabu.


Abang polis balik kampung demi mengoca

MACHAP JAYA 8 Mei – Kesibukan menjaga keamanan negara di ibu kota tidak menghalang seorang anggota polis untuk bergegas pulang ke kampung untuk menyertai acara ‘mengoca’.

Menurutnya, ‘ngoca’ atau menangkap ikan menggunakan peralatan atau tangan bukan hanya sebuah sukan rakyat yang mengejar habuan ikan semata-mata tetapi ia mampu membuka mata masyarakat mengenai pentingnya bergaul mesra sesama penduduk kampung.

“Saya mengetahui tentang penganjuran ini pada petang Sabtu selepas selesai bertugas di Bukit Aman, saya bertolak balik ke sini demi ngoca.

“Selain aktif menangkap ikan di kampung, saya rasa aktiviti ini perlu diteruskan kerana ia tradisi yang boleh mengeratkan hubungan antara masyarakat setempat.

“Lebih-lebih lagi sekarang golongan muda banyak terdedah dengan gajet. Ini caranya untuk buat mereka melupakan sebentar perkara itu dan cuba aktiviti-aktiviti kampung seperti ini,” katanya selepas program Jom Ngoca dan Sambutan Aidilfitri Kampung Kuala Sungga, semalam.

Shameer yang merupakan pemenang tempat ketiga acara tersebut menyifatkan suasana bermandi lumpur dengan kegirangan kanak-kanak turun ke parit adalah pengalaman cukup berharga.

Terdahulu, Exco Kesihatan, Sumber Manusia dan Perpaduan negeri Ngwe Hee Sem yang ditemui pada program Jom Ngoca berhasrat mahu menjadikan aktiviti itu sebagai acara tahunan di kawasan kampung di negeri ini.


Langgar SOP, 108 pengunjung pusat hiburan di Cheras dikompaun RM108,000

KUALA LUMPUR, 29 Mac – Seramai 108 pengunjung pusat hiburan tidak berlesen di Cheras, di sini dikompaun berjumlah RM108,000 kerana melanggar prosedur operasi standard (SOP) Pelan Pemulihan Negara (PPN) Fasa 4 dalam serbuan tengah malam tadi.

Ketua Polis Daerah Cheras ACP Muhammad Idzam Jaafar berkata kompaun berkenaan dikeluarkan mengikut Peraturan 17(1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Pelan Pemulihan Negara) 2021.

Katanya, dalam serbuan ke atas premis yang beroperasi di Cheras Business Centre pada pukul 12.15 tengah malam, pihaknya turut menahan tiga lelaki kerana menjalankan perniagaan, menjual minuman keras tanpa lesen dan menggajikan pekerja asing tanpa permit.

“Tangkapan melibatkan seorang lelaki warganegara yang merupakan pengurus pusat hiburan berkenaan dan dua pekerja lelaki bukan warganegara, mereka berumur antara 26 hingga 42 tahun dan siasatan lanjut mendapati kesemua suspek tidak mempunyai rekod (kesalahan) lampau dan kes disiasat di bawah Seksyen 4(1)(b) Akta Hiburan Wilayah Persekutuan 1992, Seksyen 76 Akta Eksais 1976, Seksyen 55B Akta Imigresen 1959/63 dan Seksyen 6(1)(c) Akta Imigresen 1959,” katanya dalam kenyataan di sini hari ini.

Muhammad Idzam berkata dalam serbuan berkenaan, pihaknya turut merampas kelengkapan dan barangan seperti seunit Digital Echo AV Amplifier, seunit pembesar suara, dua mikrofon tanpa wayar dan lima botol minuman keras pelbagai jenama.

Muhammad Idzam memohon kerjasama daripada orang ramai untuk menyalurkan sebarang maklumat berkaitan pelanggaran SOP PPN Fasa 4 bagi memutuskan rantaian wabak COVID-19.


KKM tawar 4,914 jawatan tetap tahun ini – Dr Zaliha

PUTRAJAYA, 6 Jan – Kementerian Kesihatan (KKM) menawarkan 4,914 jawatan tetap bagi tahun ini, merangkumi 4,263 perjawatan bagi pegawai perubatan, 335 pegawai pergigian dan 316 pegawai farmasi.

Menteri Kesihatan Dr Zaliha Mustafa berkata permohonan untuk mengisi perjawatan berkenaan dibuka mulai hari ini hingga 21 Jan menerusi portal https://spa9.spa.gov.my.

Berucap pada Majlis Amanat Tahun Baharu 2023 KKM di sini hari ini, Dr Zaliha berkata Pengarah Kesihatan Negeri disaran membuat penjajaran perjawatan atau sumber manusia dengan pusingan kerja, sebagai contoh menempatkan pegawai dari klinik kesihatan ke hospital bagi mengelakkan kejadian burnout atau lesu upaya pegawai.

Beliau turut mencadangkan agar Pengarah Kesihatan Negeri meneliti semula keperluan untuk melanjutkan waktu pengoperasian klinik kesihatan bagi mengatasi isu kesesakan di Jabatan Kecemasan.

“Ia bagi mengalihkan pesakit yang dikategorikan sebagai kes bukan kritikal untuk dirawat di klinik-klinik berkenaan dan bukan di Jabatan Kecemasan,” katanya dan menambah Laporan Ketua Audit Negara 2019 mendapati kesesakan berlaku di Jabatan Kecemasan dengan tempoh menunggu melebihi enam jam disebabkan kes bukan kritikal.

Mengenai peruntukan KKM dalam Belanjawan 2023 yang disemak yang akan dibentangkan pada 24 Feb ini, Dr Zaliha optimis kementerian itu akan menerima peruntukan lebih tinggi tahun ini berbanding RM32.41 bilion yang diterima pada 2022.

Bagi tahun ini, katanya KKM menjangkakan lebih 30 projek pembangunan fasiliti kesihatan dapat diserah dan dijangka beroperasi antaranya Hospital Pendang (Kedah) dan Hospital Kemaman (Terengganu).

“Dengan siapnya projek ini, diharap perkhidmatan kesihatan yang lebih baik akan dapat diberikan dan memenuhi keperluan penduduk di kawasan berkenaan,” katanya.

Dalam pada itu, Dr Zaliha berkata KKM akan melaksanakan kembali pemberian vaksin virus papiloma manusia (HPV) yang dapat mencegah penyakit kanser serviks kepada pelajar tingkatan satu pada tahun ini.

“Pada 2021, pemberian vaksin itu terpaksa ditangguhkan akibat gangguan bekalan di peringkat global, namun KKM pada Disember lepas telah berjaya membuat perolehan sebanyak 100,000 dos vaksin dan ia telah berada di lapangan,” katanya.


Sidang DUN: Melaka tunai 100 peratus janji manifesto PRN

SERI NEGERI 12 Disember – Kerajaan Negeri Melaka berjaya menunaikan 100 peratus aku janji yang ditetapkan pada Pilihan Raya Negeri (PRN) Ke-15, November tahun lalu.

Ketua Menteri Datuk Seri Utama Sulaiman Md Ali berkata, ia merupakan satu daripada lima pencapaian utama Kerajaan Negeri Melaka pada 2022.

Menurut beliau, bagi aku janji setahun pula, Kerajaan Negeri telah berjaya mencapai lebih 90 peratus kejayaan yang mana perinciannya akan diumum dalam masa terdekat.

“Begitupun, perlu diingatkan bahawa masih banyak lagi aku janji dan inisiatif yang perlu dilaksanakan untuk tempoh tiga tahun dan lima tahun,” katanya.

Beliau berkata demikian ketika membentangkan Rang Undang-Undang Enakmen Perbekalan (2023) 2022 pada Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas, di Dewan Persidangan DUN, di sini, hari ini.


Melaka perkasa usahawan digital

ASAHAN 9 Mei – Kerajaan Negeri akan membuka lebih banyak peluang bagi memperkasa keusahawanan digital menerusi inisiatif yang ditawarkan Perbadanan Ekonomi Digital Malaysia (MDEC).

Exco Sains, Teknologi, Inovasi dan Komunikasi Digital negeri, Fairul Nizam Roslan berkata, pelbagai peluang dan geran ditawarkan MDEC sebagai agensi yang membantu usahawan tempatan membina syarikat berteraskan digital di negeri ini.

“Menerusi geran seperti Geran Usahawan Digital ditawarkan MDEC akan membantu usahawan tempatan sebagai dana permulaan untuk membuka syarikat mahupun projek berkaitan digital.

“Kita difahamkan banyak geran-geran sedia ada selama ini yang ramai usahawan tidak tahu jadi kali ini kita akan usahakan ia akan sampai terus kepada rakyat Melaka.

“Tahun lepas di Melaka hanya ada 16 syarikat yang menerima peluang ini, jadi ini amat merugikan kita kerana kita perlu rebut peluang dan ruang diberikan kerajaan untuk terus memacu keusahawanan digital di negeri ini,” katanya.

Beliau berkata demikian pada sidang media selepas Rumah Terbuka Hari Raya Aidilfitri Dewan Undangan Negeri (DUN) Asahan di Dataran MARA, Nyalas, di sini, malam tadi.

Majlis itu turut diserikan dengan kehadiran Ketua Menteri Datuk Seri Ab Rauf Yusoh, barisan Exco Kerajaan Negeri dan Ahli-ahli Dewan Undangan Negeri (Adun).

Fairul Nizam berkata, Kerajaan Negeri menerusi Bahagian Teknologi Maklumat dan Komunikasi (BTMK), Universiti Teknikal Malaysia Melaka (UTeM) serta agensi terlibat akan melipat gandakan usaha itu bagi memastikan bidang keusahawanan digital dapat dimartabatkan.

“Kita bersama Suruhanjaya Komunikasi dan Multimedia Malaysia (MCMC) serta MDEC akan gerakkan perkara ini untuk bantu usahawan kita dalam memastikan mereka (usahawan digital) menerima geran tersebut.

“Proses ini juga perlu berdaftar dengan MDEC, jadi ada proses-proses yang perlu dipatuhi usahawan terlibat, mungkin sebelum ini mereka tidak tahu saluran yang betul dan bagaimana untuk mendaftar membuatkan kita terlepas peluang ini,” katanya.


Health ministry declares end of Malaysia’s biggest cluster

PUTRAJAYA, July 8 – Malaysia’s biggest COVID-19 cluster that originated from the Seri Petaling Mosque tabligh gathering has recorded zero cases and, thus, declared to have ended today, said Health director-general Datuk Dr Noor Hisham Abdullah.

He said the cluster was detected following a religious gathering at the mosque, which was held from Feb 27 to March 3, and which was attended by 16,000 participants comprising 14,500 Malaysians and 1,500 foreigners from various countries.

“The Ministry of Health (MOH) is happy to announce that the biggest COVID-19 cluster in Malaysia, which is the Seri Petaling gathering, is declared to have ended today.

“The first COVID-19 positive cases from this cluster in the country were reported on March 11 (a week after the gathering ended), which were cases 131 and 136 involving Malaysians from Pahang and Negeri Sembilan who attended the gathering,” he said at a COVID-19 news conference here today.

Dr Noor Hisham said there was a big possibility that this cluster originated from overseas and then spread within the community through close contacts during the mass gathering’s activities. – BERNAMA


Abang ‘tukar nyawa’ dengan adik

BATU PAHAT 13 Jan – Seorang remaja lelaki berumur 16 tahun yang dilaporkan hilang selepas menyelamatkan adiknya yang terjatuh ke dalam parit petang semalam, ditemukan lemas di parit berkenaan di Jalan Taman Manis 6, Parit Raja, dekat sini, pagi tadi.

Ketua Balai Bomba dan Penyelamat (BBP) Ayer Hitam PPgB Mohamad Shamin Mohamed Salikin berkata pihaknya menerima panggilan kecemasan pada pukul 5.17 petang semalam, membabitkan mangsa, Muhammad Naqiuddin Adnan.

“Mangsa ditemukan pada pukul 8.47 pagi hari ini pada jarak lima meter di dasar parit dari lokasi awal mangsa dilaporkan terjatuh dan kemudiannya diserahkan kepada polis untuk tindakan selanjutnya,” katanya dalam satu kenyataan, hari ini.

Beliau berkata sebelum ini, mangsa didapati hilang selepas menyelamatkan adiknya yang terjatuh di parit dan membawanya ke tebing sebelum dihanyutkan arus. Semasa kejadian, mangsa bersama lima lagi rakannya dipercayai sedang mandi di parit tersebut.

Justeru, pihaknya telah menggunakan teknik ‘surface searching’ dari lokasi mangsa lemas ke arus air yang bertentangan iaitu arah Gate Air dengan jarak lebih kurang satu kilometer sejak mangsa dilaporkan hilang semalam.


Permohonan pembaharuan pasport rakyat Malaysia di Australia bermula 22 Mac

PUTRAJAYA, 17 Mac – Warganegara Malaysia boleh membuat permohonan pembaharuan Pasport Malaysia Antarabangsa (PMA) secara dalam talian bermula 22 Mac ini, kata Ketua Pengarah Imigresen Datuk Seri Khairul Dzaimee Daud.

Mengambil maklum kesukaran rakyat Malaysia di Australia memperbaharui PMA akibat pandemik COVID-19 dan perintah sekatan oleh pihak berkuasa negara berkenaan, beliau berkata permohonan pembaharuan itu boleh dibuat melalui Sistem Pasport Online menerusi pautan https://imigresenonline.imi.gov.my/eservices/myPasport.

Khairul Dzaimee dalam satu kenyataan hari ini berkata satu pasukan khas pegawai Jabatan Imigresen dari Putrajaya juga akan dihantar segera supaya bilangan pasport yang diproses di Melbourne, Australia dapat ditingkatkan dan waktu operasi dipanjangkan melalui sistem syif.

Beliau berkata waktu operasi pejabat Jabatan Imigresen di Melbourne akan dilanjutkan tertakluk kepada peraturan-peraturan yang ditetapkan oleh pihak berkuasa negara berkenaan.

Beliau berkata perlanjutan tempoh masa secara automatik selama dua tahun akan diberikan bagi kes-kes kritikal seperti pelajar dan pekerja supaya mereka boleh memperbaharui visa di Australia.


Melaka River Cruise henti operasi buat sementara waktu

AYER KEROH 23 Okt. – Perbadanan Pembangunan Sungai dan Pantai Melaka (PPSPM) memaklumkan operasi Melaka River Cruise akan dihentikan sementara waktu.

Dalam satu kenyataan, perbadanan itu memaklumkan penghentian operasi adalah disebabkan hujan lebat sejak beberapa hari hingga menyebabkan paras air Sungai Melaka tinggi dan mengakibatkan arus deras.